KUMITAT PERMANENTI DWAR L-AFFARIJIET BARRANIN U EWROPEJ

(Rapport Uffiċjali u Rivedut)

Laqgħa Nru 31

Il-Ġimgħa, 12 ta' Ġunju 2015

Stampat fl-Uffiċċju tal-Iskrivan

Prezz €2.50

Laqgħa Nru 31

Il-Ġimgħa, 12 ta' Ġunju, 2015

Il-Kumitat iltaqa' fil-Palazz, il-Belt Valletta, fl-10.35 a.m.

PREŻENTAZZJONI MILL-KUMMISSARJU KARMENU VELLA, RESPONSABBLI MILL-AMBJENT, AFFARIJIET MARITTIMI U SAJD, DWAR IL-PROGRAMM TA' XOGĦOL TAL-KUMMISSJONI GĦALL-2015 (KUMM(2014)910)

THE CHAIRPERSON (Onor. Luciano Busuttil): Insellmilkom u nirringrazzjakom talli ġejtu għal din il-laqgħa.

Qabel nibdew, nixtieq ninformakom li din il-laqgħa qiegħda tiġi streamed live fuq l-Internet, filwaqt li fil-weekend se tkun qiegħda tiġi mxandra fuq it-televiżjoni.

Jekk għandkom xi oġġezzjoni għal dan l-istreaming nitlobkom tgħiduli.

Mela, la m'hawnx oġġezzjoni, nistgħu nibdew din il-laqgħa billi nilqgħu fostna lill-Kummissarju Karmenu Vella, li huwa responsabbli mill-Ambjent, l-Affarijiet Marittimi u s-Sajd.

Il-Kummissarju se jagħtina preżentazzjoni – li mhijiex se tkun limitata għall-portfolio tiegħu biss - dwar il-programm ta' ħidma tal-Kummissjoni għall-2015.

Dan id-dokument diġà ġie mgħoddi lill-Membri preżenti.

Fost l-inizjattivi interessanti, wieħed isib il-politika ġdida dwar l-immigrazzjoni, u din żgur hija ta' rilevanza partikolari għalina.

Għandek ukoll il-European Fund for Strategic Investments sabiex jiġi indirizzat it-tkabbir ekonomiku li jġib miegħu l-ħolqien tal-impjiegi, l-Energy Union li għandha timxi id f'id mal-politika dwar it-tibdil fil-klima, it-Transatlantic Trade and Investment Agreement mal-Istati Uniti, flimkien man-negozjati fl-ambitu tal-World Trade Organisation li għandhom il-ħsieb li jiffaċilitaw u jsaħħu l-kummerċ, u d-drive sabiex f'dak li tagħmel il-Kummissjoni jkun hemm aktar trasparenza u kontabilità li tinħass miċ-ċittadini wkoll.

Issa se ngħaddi l-kelma liċ-Chairman tal-Kumitat Permanenti dwar l-Affarijiet Ekonomiċi u Finanzjarji sabiex jagħmel l-introduzzjoni tiegħu.

Wara, ngħaddi l-kelma lill-Kummissarju Karmenu Vella sabiex jindirizza lil dan il-Kumitat.

SILVIO SCHEMBRI (President tal-Kumitat Permanenti dwar l-Affarijiet Ekonomiċi u Finanzjarji): Min-naħa tiegħi, nixtieq inkompli ma' dak li qal l-Onor.

Luciano Busuttil u nilqa' magħna lill-Kummissarju Karmenu Vella.

Żgur li llum se ġġedded ftit memorji tal-ħidma tiegħek f'dan il-Parlament.

U, għalkemm din hija binja ġdida u ma tantx għandek memorji fiha, żgur li għandek memorji tal-kollegi li flimkien magħhom servejt għal ħafna u ħafna snin fil-Parlament Malti.

Żgur li huwa ta' pjaċir għalina lkoll li nilqgħuk hawnhekk għal din il-laqgħa flimkien ma' erba' Kumitati Parlamentari.

Jiena naħseb li inti ġejt fdat b'portfolio kbir ħafna u ta' importanza kbira għall-Maltin, b'mod speċjali mil-lat ekonomiku, u li bħala Gvern qegħdin nagħmlu enfasi fuqu, speċjalment fejn tidħol l-ekonomija marittima u l-ekonomija blu, u żgur li huma setturi li għandhom rilevanza kbira taħt il-portfolio tiegħek.

Apparti dawn, kif spjega wkoll l-Onor.

Busuttil, hemm setturi oħra li huma anċillari mal-portfolio tiegħek, fosthom il-politika tal-enerġija, li żgur għandha rilevanza kbira għall-ekonomija tagħna, speċjalment fi żmien fejn Malta tinsab għaddejja minn kambjament u innovazzjoni tal-enerġija tagħha bil-politika l-ġdida ta' energy mix, flimkien ma' affarijiet oħra li miexi fuqhom il-Gvern f'dan il-qasam.

Żgur li din hija ta' prijorità, kemm għall-pajjiżna kif ukoll għall-Kummissjoni Ewropea.

Ninsab ċert li l-preżentazzjoni tiegħek se tkun ta' interess kbir, kemm għalina bħala Kumitat, kif ukoll fuq livell ġenerali bħala pajjiż.

Jiena ngħid li huwa ta' preġju għalina li inti, bħala Malti, għandek dan il-portfolio u li, bħala pajjiż, dan se jkun ta' għajnuna kbira għalina.

THE CHAIRPERSON: Il-Kummissarju Karmenu Vella.

IL-KUMMISSARJU KARMENU VELLA (Kummissarju Ewropew għall-Ambjent, Affarijiet Marittimi u Sajd): L-ewwelnett, nixtieq nirringrazzjakom, u nista' ngħid li huwa l-pjaċir tiegħi li qiegħed niltaqa' mal-kollegi.

L-għan ta' dalgħodu huwa li wieħed jagħti daqsxejn tagħrif dwar il-Kummissjoni u l-isfidi inġenerali li din kellha fl-ewwel xhur tagħha.

Imbagħad wara, forsi nagħti overview ħafifa tal-portfolio tagħna u ngħid ukoll kif il-Kummissjoni tista' issaħħaħ il-kooperazzjoni tagħha mal-Parlament Malti.

Kif tafu, kummissjoni ġdida dejjem ikollha l-prijoritajiet ġodda tagħha, ikollha l-isfidi tagħha, u jkollha wkoll il-metodi tagħha.

Ħafna mill-isfidi, għalkemm huma ġodda, huma sfidi strutturali jew sfidi permanenti, għaliex kif se tkabbar u kif se ttejjeb l-ekonomija żgur li hija sfida kontinwa.

L-istess mil-lat soċjali, nistgħu ngħidu li hija sfida wkoll.

Mil-lat ambjentali, l-isfida qiegħda dejjem tikber.

Waħda mill-isfidi li din il-Kummissjoni poġġiet quddiemha hija dik ta' kif se terġa' tirbaħ lura ftit mill-fiduċja li forsi tilfet maċ-ċittadini tal-Unjoni Ewropea.

Ovvjament, il-focus tagħna qed ikun iktar mhux fuq li nagħmlu aktar leġiżlazzjoni, imma fuq l-implimentazzjoni tal-leġiżlazzjoni.

Huwa inutli li wieħed joqgħod jibni torrijiet ta' leġiżlazzjoni fuq leġiżlazzjoni, biex imbagħad jitlef il-focus fuq l-output, fuq ir-riżultati u fuq l-implimentazzjoni tal-istess leġiżlazzjoni!

At the end of the day, is-suċċess ta' kull entità – kemm jekk hija l-Unjoni Ewropea, u kemm jekk hija kumpanija – ma jitkejjilx fuq it-targets u fuq il-leġiżlazzjoni li titfa' fuq il-karta, imma jitkejjel fuq ir-riżultati li toħroġ minnhom, kif ukoll fuq l-output li se jkollok.

Ħalli nagħti idea ħafifa tax-xogħol fl-ewwel xhur ta' din il-Kummissjoni.

Għal dak li huwa t-tkabbir ekonomiku, għadu kemm ġie adottat il-European Fund for Strategic Investment, l-EFSI, li ġie adottat kemm mill-Parlament, kif ukoll mill-Kunsill.

Permezz ta' dan l-EFSI, qed nimmiraw li se jkun hemm injection qawwija fl-ekonomija ta' madwar €315-il biljun fuq il-perijodu tat-tliet snin li ġejjin.

Li hemm ġdid f'dan il-fond hu li, l-ewwel nett, mhux se jkun immirat biss għall-istati membri, imma se jkun immirat ukoll għall-kumpaniji privati.

Dan il-fond mhux se jkun biss f'fondi, imma prinċipalment se jkun strument finanzjarju.

Bħalissa kull kummissarju qed jintalab biex jagħti prijorità lil proġetti li skont hu jistgħu jibbenefikaw.

Pereżempju, fuq l-ambjent aħna nixtiequ li parti minn dan il-financing instrument imur lejn l-istati membri biex dawn ikunu jistgħu jilħqu l-miri tar-recycling projects, eċċ. Mela aħna nagħtu d-direzzjoni fejn dan il-financing fund jista' jiġi utilizzat.

Xi ħaġa oħra importanti hija l-Energy Union.

Illum qed naraw aktar minn qatt qabel id-dipendenza li għandha l-Unjoni Ewropea fuq sorsi ta' enerġija, li forsi llum qegħdin hemm u għada jistgħu ma jkunux hemm.

U għalhekk ħarġet din l-idea li jkun hemm energy union waħda, fejn l-Unjoni Ewropea tiżviluppa enerġija aktar climate-friendly u jkun hemm a secure supply of sources ħalli b'hekk l-enerġija tkun aktar bi prezz kompetittiv.

Illum qed naraw li vantaġġ li għandhom reġjuni oħra fuq l-Unjoni Ewropea – pereżempju, bħall-Istati Uniti – huwa l-fatt li dawn għandhom sors ta' enerġija bi prezz kompetittiv ħafna.

Jien ċert li din l-Energy Union se tibda tagħti r-riżultati tagħha, u allura s-suċċess tagħha jkun jista' jitgawda kemm miċ-ċittadini, kif ukoll minn ħafna investituri.

Hemm ukoll l-interconnectivity within din l-Energy Union, fejn Malta qed tagħti s-sehem tagħha wkoll f'dan ir-rigward.

Il-mira hi li tal-inqas 10% mill-konnettività tal-membri stati tal-Unjoni Ewropea tintlaħaq sas-sena 2020.

Ovvjament, l-Energy Union qiegħda torbot ukoll ix-xogħol tagħna fuq il-global climate negotiations li se jkun hemm f'Pariġi f'Diċembru ta' din is-sena.

Imbagħad, għandna d-Digital Single Union li tista' tkun ukoll ta' vantaġġ kbir għall-konsumatur, kif ukoll għall-industrija.

Bħalma tafu, kien hemm ukoll l-aġenda fuq l-immigrazzjoni.

Il-kambjament prinċipali kien li filwaqt li, fejn tidħol il-migration, kollox kien qed jiġi indirizzat in a management by crisis approach, illum qegħdin nipprovaw naraw li jkollna aktar a strategic and planned approach.

Ovvjament, ħadd ma jista' jgħid li hemm soluzzjoni li hija mija fil-mija, imma għallinqas hemm l-ewwel tentattiv biex ikun hemm strateġija fuq din l-issue.

U din hija xi ħaġa li tista' tibqa' titjieb matul iż-żmien.

Sar ħafna xogħol – kif kien isir mill-kummissjonijiet preċedenti – fejn tidħol l-ekonomija u l-finanzi fuq il-country-specific recommendations.

Bħalissa għaddejjin ħafna taħdidiet fuq din ma' kull pajjiż, u l-idea hi li jkun hemm tkabbir tajjeb f'dak li huwa investiment biex jitkomplew ir-riformi strutturali u jintlaħqu l-miri fiskali.

Il-Kummissjoni qiegħda tgħid ukoll li ma tridx tkun biss leġiżlatur, imma we have also to be facilitators, fejn, diment li inti tkun qed tilleġiżla, trid tiffaċilita wkoll biex jintlaħaq l-iskop ta' dak li qed tilleġiżla.

Għaddejjin ukoll b'ħidma għal xi ħaġa li hija speċifika għal din il-Kummissjoni, u din qegħdin insejħulha l-better regulation.

Qiegħda ssir review ta' ħafna mil-leġiżlazzjoni li diġà hemm, u l-iskop tagħha mhuwiex dak li mmorru lura mill-objectives li kellhom id-direttivi u l-leġiżlazzjonijiet diversi, imma biex naraw li l-leġiżlazzjoni ssir b'mod aktar effettiv, u biex jintlaħaq l-iskop tagħhom.

Irridu nersqu wkoll aktar viċin taċ-ċittadini permezz tal-preżenza tagħna fil-parlamenti, kif ukoll viċi versa.

Il-Kummissjoni tiddependi ħafna fuq id-deċiżjonijiet li tieħu mill-opinions li tirċievi mingħand il-gvernijiet u l-parlamenti.

Issa mhux il-pajjiżi u l-parlamenti kollha huma attivi indaqs f'dawk li huma opinions u, sfortunatament, Malta mhijiex waħda minn dawk li huma attivi ħafna.

Meta tara kemm inħarġu opinions mill-parlamenti lejn l-Unjoni Ewropea, issib li dawn ikunu bil-mijiet, waqt li minn Malta ħarġu inqas minn għaxra!

Issa dan mhux għax l-affarijiet ma jkunux qed jinteressaw lilna, imma għal xi raġuni jew oħra ma jsirux.

U forsi dik hija waħda mill-affarijiet li nistgħu nibdlu flimkien aktar 'il quddiem.

Sabiex nagħtikom ftit idea tal-portfolio tiegħi, tajjeb li tkunu tafu li jien għandi taħti l-ambjent, is-sajd u l-affarijiet marittimi.

L-ambjent huwa settur vast ħafna, huwa settur li jolqot ħafna mill-affarijiet ta' kuljum tal-ħajja tagħna, fosthom l-affarijiet soċjali u ekonomiċi tagħna.

Illum, jekk tħares lejn kull attività ekonomika, you can trace it back at some point in time to its origin.

Is-sors jew il-materja prima tagħha din tkun ġejja mill-ekosistema tagħna, mill-biodiversità tagħna u min-natura tagħna.

Waħda mill-affarijiet li qed naħdmu b'ħeġġa kbira fuqha hija s-circular economy.

Illum l-Ewropa, għalkemm hija sinjura ħafna f'dik li hija l-labour force tagħha, din hija fqira f'dawk li huma riżorsi.

Fil-fatt, l-Ewropa qiegħda timporta mas-60% tar-riżorsi u l-materja prima li għandha bżonn għall-produzzjoni tagħha, u għalhekk nistgħu ngħidu li l-Ewropa għandha resource deficit qawwi.

Pereżempju, meta nitkellmu fuq deficit finanzjarju ta' 3% mill-GDP, iqum paniku kbir; imma, fuq il-fatt li l-Ewropa għandha resource deficit qawwi, ħadd ma jitkellem fuqu u qisu mhu qed jiġri xejn.

U għalhekk ħarġet l-idea sabiex ikun hemm transizzjoni minn dik li llum hija a linear economy għal dik li hija a circular economy.

Bażikament, illum jinħadem prodott, il-konsumatur jixtrih u jużah u, meta jlesti minnu, dan il-prodott jintrema'.

Hemmhekk, inti mhux biss tlift il-prodott, imma tlift ukoll il-materja prima tiegħu.

Permezz tas-circular economy, meta tasal fl-aħħar tal-ħajja tal-prodott, terġa' tirriċikla l-materja prima tiegħu billi tużaha fil-produzzjoni tal-istess prodott jew ta' xi prodott ieħor.

Ir-riżorsi huma fattur importanti ħafna mil-lat ekonomiku għax jistgħu jagħtu lill-Ewropa kompetittività ġdida fejn ma tkunx qed tuża riżors darba għal prodott wieħed, imma tibqa' tuża dak ir-riżors għal diversi drabi.

Fil-fatt, illum qegħdin naraw li s-circular economy tindirizza kemm l-aspett ekonomiku, kif ukoll l-aspett ambjentali.

Meta nitkellmu fuq riżorsi, naraw li ħafna minnhom huma n-natural capital tagħna, u dawn qegħdin jinħlew bil-kbir.

Għalhekk, b'din is-sistema qegħdin nindirizzaw kemm l-ekonomija, kif ukoll l-ambjent.

Id-drive llum mhijiex aktar li naraw l-ambjent bħala xi ħaġa li jmur kontra l-ekonomija, anzi llum qegħdin ngħidu li l-ambjent jista' jkun kontributur kbir għall-ekonomija tagħna.

F'dan is-settur tidħol ukoll il-parti tal-iskart u l-waste management.

Huwa inutli li titkellem fuq ir-riċiklaġġ tal-iskart qabel ma titkellem fuq kif tista' tevita milli toħloq l-iskart.

Jekk jista' ikun, l-iskart trid teliminah mill-ewwel u mhux toqgħod taħli, għax imbagħad se tirriċikla dak li taħli!

Sal-lum, il-prodotti prinċipali li qed jitqiesu taħt il-waste management u r-riċiklaġġ huma erbgħa: il-metall, il-ħġieġ, il-karti u l-plastik.

Aħna qed ngħidu li dawn huma ftit mill-prodotti kollha li jintużaw u li jiġu wasted, u għalhekk hemm bżonn li nimirħu f'setturi oħrajn.

Pereżempju, hemm bżonn li nidħlu fis-settur tal-ikel.

Hija ħasra li l-Ewropa għandha 30% tal-ikel tagħha li qed jiġi skartat!

L-ewwel trid tara kif tnaqqas dak l-iskart, u mbagħad trid tara kif se tużah.

Irridu wkoll inħarsu lejn il-kostruzzjoni, għaliex din tmiss ukoll mal-materja prima.

Aħna qed ngħidu li m'għandniex nibqgħu fuq dawk l-erba' affarijiet biss, imma rridu nidħlu fuq affarijiet oħra.

U allura, ovvjament, irridu nħarsu wkoll lejn dan il-prodott.

Biex inti jkollok a 360 degrees circular economy, ma tistax tgħid li se tirriċikla l-materjal, imma mbagħad il-prodotti ma jkunux riċiklabbli.

U għalhekk irridu nħarsu wkoll lejn l-eco-design tal-prodott.

Issa qabel, l-eco-design ta' prodott kien aktar assoċjat mal-energy efficiency, fejn inti jkollok kitla eco-designed biex tuża inqas enerġija.

Illum, an eco-design kettle tista' tfisser ukoll mil-lat ta' materja prima li tintuża f'dik il-kitla.

Aħna rridu nkunu aktar ambizzjużi.

Fil-Parlament, kien hemm dibattitu sħiħ dwar kemm se nkunu ambizzjużi fuq is-circular economy, mhux biss fuq il-miri, imma fuq kif l-istati membri qegħdin jilħqu dawn il-miri.

Sfortunatament, illum, fejn jidħlu miri – fuq tniġġis tal-arja, fuq riċiklaġġ, fuq il-kwalità tal-ilma, eċċ. – għandek 28 pajjiż li qed jiġru bi 28 speed differenti!

U, biex inkunu aktar ambizzjużi, aħna qed ngħidu li rridu nidentifikaw dawk l-istati membri li mhumiex jiġru bil-pass mgħaġġel tal-oħrajn, u mhux inniżżlu l-istandards għal-livell tagħhom, imma nappoġġjawhom.

Irridu naraw fejn qegħdin il-bottle necks, u nipprovaw nindirizzaw il-fondi strutturali biex ngħinuhom aktar.

U, jekk hemm bżonn, nagħmlu country-specific plans magħhom.

Illum, il-country-specific recommendations qegħdin biss fuq l-ekonomija u fuq il-finanzi; imma aħna qed ngħidu li dawn għandhom ikunu wkoll fuq miri ambjentali.

Ovvjament, dan kollu jirrelata mal-prijorità prinċipali tal-impjiegi, tat-tkabbir ekonomiku, eċċ. It-timeline biex ikollna proposti fuq il-mejda tas-circular economy huwa wara li jgħaddi s-sajf.

Anke hawnhekk, bħalissa diġà ftaħna konsultazzjoni qawwija.

Hawnhekk forsi l-Parlament u l-Gvern Malti jkunu jistgħu jagħtu sehemhom ukoll, mhux biss bħala Parlament jew bħala Gvern, imma anke ċ-ċittadini Maltin ikunu jistgħu jagħtu s-sehem tagħhom f'din il-konsultazzjoni.

Fil-25 ta' Ġunju, se jkollna konferenza kbira ġewwa Brussell sabiex nindirizzaw is-circular economy biss.

Rigward l-ambjent, għandna wkoll il-bio-diversity u n-natural capital, l-eco-systems, l-istate of the environment u l-istate of nature li huwa xi ħaġa vasta, enormi u kontroversjali ħafna.

Fuq in-natural capital, għadu kemm kellna l-iState of the Environment Report, fejn qed jingħad li kien hemm xi progress f'dan ir-rigward.

Però, biex nilħqu l-isfidi, li se jkunu akbar fil-futur, ma jistax ikun li nibqgħu għaddejjin qisu business as usual!

L-isfidi se jkunu akbar, u għalhekk l-sforzi tagħna jridu jkunu akbar ukoll.

Ħalli nagħti eżempju daqsxejn kontroversjali: waħda mit-talbiet li għandi mill-President Jean-Claude Juncker hija biex naraw il-fitness check tal-Birds and Habitats Directive.

Din hija xi ħaġa li hemm opinjonijiet differenti u b'saħħithom ħafna fuqha.

Hemm min jgħidilna biex inħalluha kif inhi u ma mmissu xejn għax hemm il-biża' li, jekk se niftħuha, se nispiċċaw immorru lura mill-miri li għandna llum.

Imma, aħna qed ngħidu 'Le' għax, jekk se niftħu l-Birds and Habitats Directive, se niftħuhom biex nagħmluhom iktar ambizzjużi u biex naraw kif se nilħqu l-isfidi li hemm, mhux biss tal-lum, imma anke ta' għada.

L-oġġettiv irid jibqa' l-istess, imma jrid jinbidel il-metodu.

Fejn jidħol l-ambjent, qed isir ħafna xogħol ukoll fuq il-Global Post 2015 fuq il-United Nations Sustainable Development Goals.

Hawnhekk l-Ewropa mhux biss qiegħda tkun parteċipi, imma trid tibqa' one of the leaders f'din id-diskussjoni.

L-Ewropa hija l-akbar istituzzjoni li hija kommessa fejn jidħol id-Development Aid.

Hija l-Ewropa li qed toħroġ l-aktar flus, speċjalment fl-Afrika.

L-Ewropa hija l-aktar waħda li hija kommessa fuq l-eradikazzjoni tal-faqar, kif ukoll biex tipproteġi u ssostni l-ambjent.

Intlaħaq tfehim fuq is-Sustainable Development Goals, u llum għandna 17-il mira.

Ovvjament, dawn il-miri mhumiex up for discussion, aktar u aktar issa li rridu ngħaddu għall-implimentazzjoni tagħhom.

Naturalment, fuq dan se jkun hemm aktar diskussjonijiet.

Rigward l-ambjent, bħalissa qed jiġi diskuss l-air quality package kemm fil-Parlament, kif ukoll fil-Kunsill.

Hawnhekk irrid ngħid li the best killer fejn tidħol il-mortalità tan-nies hija proprju l-kwalità tal-arja.

Aħna qegħdin nikkalkulaw li mill-air pollution fl-Ewropa biss qed imutu mal-400,000 ruħ fis-sena!

Dan biex ma nsemmux kemm qed jimirdu b'mard kroniku minħabba t-tniġġis tal-arja.

Ovvjament, mhux qed inħarsu lejh minħabba t-tniġġis tal-arja u minħabba s-saħħa biss, imma qed inħarsu lejh ukoll mil-lat ekonomiku.

Għandek health costs, għandek nuqqas ta' working days mill-industrija tagħna, għandek ħafna sick leave, eċċ. U allura qegħdin niffokaw ħafna fuq l-economic cost tal-bad air quality.

Qiegħed ikun hemm sinerġija fuq kif qed inħarsu lejn il-kwalità tal-arja, u dan qegħdin nipprovaw inwettquh ma' dak li qed jiġri fuq in-naħa tal-enerġija u t-tibdil tal-klima.

Ħafna pajjiżi jgħidulek li dawn il-miri huma għoljin wisq, imma aħna qed ninsistu biex tal-inqas ikollna mira li sas-sena 2030 innaqqsu r-rata tal-mortalità minħabba l-kwalità tal-arja b'madwar 52%.

Bħalissa għaddejjin id-diskussjonijiet.

Nhar it-Tnejn għandi Environmental Council fejn hemmhekk se jiġi diskuss dan is-suġġett.

Imbagħad, għandna ħafna affarijiet oħrajn, fosthom fejn qed niddiskutu l-wildlife trafficking.

Illum qegħdin naqsmu dawk iż-żoni fejn hemm swieq għal ċerti affarijiet, bħall-ivorju, eċċ. Bħalissa qed jinqatlu mal-20,000 iljunfant fis-sena!

Qed jinqatlu wkoll ir-rinoċeronti, u b'hekk ħafna mill-kapital naturali tagħna qiegħed jintilef!

Għandek pajjiżi li jixtru dawn l-affarijiet, u għandek pajjiżi oħra li huma s-sors ta' dawn l-affarijiet, b'mod speċjali l-Afrika.

Imbagħad, għandek pajjiżi oħra li prinċipalment huma pajjiżi tranżitorji, bħall-Ewropa.

Fejn jidħol il-wildlife trafficking qed naraw li llum għandek traffikar ta' wildlife, traffikar ta' nies, traffikar ta' droga u traffikar ta' armi, li kollha qed isiru mill-istess nies.

Fil-fatt, dawn in-nies jinvestu l-flus li jagħmlu mill-wildlife trafficking fit-traffikar tad-droga.

U dak li qed jiġri fl-Ewropa qed jiġri wkoll fl-Asja: hemm ċirku sħiħ.

Ovvjament, hemm affarijiet oħrajn li huma ta' tħassib.

Pereżempju, għandna l-ilma u s-Soil directives u, fejn jidħol l-ilma, il-problema hija doppja għax, mhux biss qed nitkellmu fuq il-kwalità tal-ilma, imma qed nitkellmu wkoll fuq il-kwantità tal-ilma.

Din hija problema globali u mhux xi ħaġa li tolqot lill-Ewropa biss.

L-istess rigward il-ħamrija, fejn qed ikun hemm erosion qawwija, kif ukoll problema bil-kwalità minħabba l-fertilizzanti, eċċ. Sfortunatament, se jkollna nibdew inħarsu lejn l-agrikoltura b'mod aktar serju.

Illum għandek ħafna NGOs li qed jistaqsu għandniex nibqgħu nissussidjaw il-harmful fuels.

Jiġifieri, aħna qed ngħinu lill-power stations li qed jaħdmu bi fuels li jniġġsu, u allura lil dawn se nibqgħu ngħinuhom?

Illum irid jingħad l-istess anke għall-agrikoltura.

At face value, l-agrikoltura ħafna drabi tidher bħala l-gwardjan tal-ambjent tagħna, mentri fil-fatt, kif joħroġ minn ħafna rapporti fuq il-biodiversità u fuq l-ambjent tagħna, kemm l-istate of the environment report kif ukoll l-istate of nature report qed jidentifikaw liema huma the main pressures fuq il-biodiversità tagħna, fuq il-kwalità tal-ilma tagħna, eċċ., u fuq nett dejjem toħroġ l-agrikoltura.

Din tolqot kemm l-għasafar, l-ilma, l-arja, il-ħamrija, eċċ.

Issa jien mhux qed ngħid li l-agrikoltura hija kollha ħażina, jew li l-biedja kollha ħażina; imma, bħalma għandek f'kull settur ieħor, inti għandek agrikoltura tajba u għandek agrikoltura ħażina.

Għandna nkomplu nissussidjaw l-agrikoltura jew il-biedja li qed tħalli effett negattiv fuq l-ambjent tagħna?

Qed ikun hemm diskussjonijiet qawwija fuq il-harmful substances li qed jintużaw f'ħafna prodotti, fosthom fuq l-endocrine disruptors, li huma partiċelli mikroskopiċi li jintużaw fil-plastic water baby bottles li, jekk ikun hemm ħafna kuntatt magħhom fit-trobbija, eventwalment jista' jkun hemm effett negattiv fuq il-fertilità tat-tfal meta dawn jikbru.

Għaddej ħafna xogħol biex kull fabbrika li tuża ċerti sustanzi ikollha tirreġistra s-sustanzi li qiegħda tuża biex aħna naraw jekk dawk is-sustanzi humiex ta' ħsara jew le.

Jien għandi taħti d-Directorate-General for the Environment u d-Directorate-General for Maritime Affairs and Fisheries, id-DG MARE.

Id-DG MARE jittratta l-fisheries, fejn, pereżempju, għadu jissemma ħafna x-xogħol siewi li għamel l-eks-Kummissarju Joe Borg u oħrajn.

Hemm kontinwazzjoni f'dawk li huma l-fisheries, u mbagħad hemm l-affarijiet marittimi.

Hawnhekk jien qed nipprova nagħti spinta ġdida, għax 80% tad-DG MARE kien ikkonċentrat fuq is-sajd.

Jien qed ngħid li d-DG MARE mhuwiex fuq il-fisheries biss, imma għandek l-attivitajiet marittimi kollha u oċeani u l-ibħra tagħna.

Hawnhekk qegħdin nimbuttaw ħafna bħala Unjoni Ewropea.

Hawnhekk nixtieq nagħti ftit informazzjoni.

Ovvjament, kulħadd jaf li llum fil-pjaneta tagħna għandek 30% li hija art, waqt li 70% huma oċeani u ibħra.

Minn dawk is-70%, għandek nofshom li huma no man's land għax ħadd ma jaf fejn hu tiegħu.

U, fejn qabel kulħadd kien jiġġieled għal pulzier art, għada pitgħada kulħadd se jibda jiġġieled għal dak il-pulzier fl-oċean!

Kważi kważi, dan diġà qed isir fl-Artiku, imma dak huwa biss the tip of the iceberg.

Immaġina x'se jibda jiġri aktar 'il quddiem!

Barra minn hekk, li nħarsu lejn l-oċeani u l-ibħra tagħna mhijiex għażla, imma rridu nagħmluha bilfors.

Il-pressjoni li hemm fuq l-art għad-domanda kbira li għandek għall-ikel, għall-enerġija u għat-tkabbir ekonomiku hija tremendi.

Ilum għandek popolazzjoni ta' seba' biljun ruħ li trid titmagħhom, u kważi 80% tal-ikel ġej minn 30% tal-pjaneta!

U għada rridu nitimgħu disa' biljun ruħ, so we cannot overstretch ir-riżorsi li għandna fuq l-art.

Illum diġà qed nitkellmu fuq intensive agriculture, fuq GMOs, eċċ., u allura li nħarsu lejn l-oċeani għall-ikel hija xi ħaġa li rridu nagħmluha bilfors.

L-istess għall-enerġija: illum, pajjiżi bħal Franza diġà huma avvanzati ħafna u dawn, mhux biss għandhom proġetti pilota, imma għandhom proġetti ta' enerġija mill-oċean u mill-baħar ukoll.

Hawnhekk qed nitkellem fuq wave energy, current energy, differential temperature bejn it-temperatura fil-qiegħ tal-oċean u t-temperatura tal-wiċċ, wind energy fil-baħar, u taħlita mit-tnejn.

Fuq dik li hi enerġija rridu nħarsu lejn l-oċeani u l-ibħra wkoll.

Fattur ieħor li naħseb jinteressa ħafna lil Malta huwa dak li ngħidulu l-blue growth.

Qabel ma nitkellmu fuq il-blue growth, irridu nitkellmu fuq il-blue economy li diġà għandna.

Sfortunatament, għadu lanqas għandna breakdowns tajbin.

Pereżempju, kull stat membru x'persentaġġ tal-Prodott Gross Domestiku għandu bħala ekonomija relatata mal-baħar?

Għandek ċerti stati membri, bħal Malta, li dak il-persentaġġ għalina huwa ħafna ogħla minn dak li għandha l-Awstrija, li hija land-locked.

U allura, l-attività marittima tal-Awstrija hija baxxa ħafna, mentri l-attività ta' Malta hija għolja ħafna.

Jekk tħares lejn it-turiżmu tagħna ssib li dan huwa kollu coastal tourism, u huwa meqjus bħala maritime activity.

Għandek it-trasport bil-baħar, transhipments, fisheries, diving, marinas, eċċ. Il-blue economy tagħna hija kbira, u ovvjament il-potenzjal huwa kbir ukoll.

Illum, jekk se nitkellmu fuq l-oċean, nafu li għandek pajjiżi żgħar ħafna; imma, jekk tara l-economic maritime zone tagħhom issib li dawn huma meqjusa bħala big maritime nations.

Pereżempju, l-Fiji Islands huma żgħar ħafna, imma mbagħad l-area tal-oċean li taqa' taħthom hija enormi.

Rigward l-ocean governance, qed ngħidu li l-Ewropa tista' twassal 'il quddiem, imma ma tistax issolviha waħedha.

L-oċean huwa xi ħaġa globali, u mhijiex xi ħaġa tagħna biss.

L-oċean għandu issues globali, u għalhekk għandna bżonn soluzzjonijiet globali.

Għaldaqstant, qed nitkellmu mal-imsieħba globali li jistgħu jkunu msieħba mal-Ewropa wkoll f'dan it-traġitt ġdid.

Hawnhekk qed nitkellmu ma' pajjiżi bħall-Amerika, iċ-Ċina, il-Ġappun, il-Brażil, eċċ., and if we get them on board, inkunu nistgħu nimxu flimkien for an ocean governance.

Irridu naraw jekk il-leġiżlazzjoni tal-lum hijiex adegwata u effiċjenti għall-isfidi li mhux biss għandna llum, imma anke għall-isfidi li se jkollna għada pitgħada.

Jekk nibdew minn kmieni jkollna l-vantaġġ li ħafna mill-iżbalji li għamilnihom fuq l-art ma nerġgħux nirrepetuhom fil-baħar!

Illum, sfortunatament, environmentally speaking, fuq l-art qegħdin nieħdu ħafna azzjonijiet ta' rimedju.

Bil-bajd tista' tagħmel froġa, imma mill-froġa ma tistax terġa' iġġib lura l-bajd!

Allura qed nagħmlu ħafna azzjonijiet ta' rimedju biex nirkupraw il-ħsara minn fuq l-art.

Għallinqas, jekk nibdew naħdmu minn kmieni fuq l-oċean, minflok nibdew nieħdu azzjonijiet ta' rimedju, inkunu nistgħu nibdew nieħdu azzjonijiet preventivi.

Fid-DG MARE għandna wkoll il-common fisheries policy fejn għandna l-għan li s-sajd tkun attività sostenibbli.

Ma jistax ikollna lil kulħadd għal rasu, jaqbad ħut kemm jiflaħ, qisu għada mhu se jasal qatt, u s-sajjieda ta' għada ma jkollhomx dritt ikomplu jistadu.

Hemmhekk nistgħu ngħidu li mexjin u, minn xi healthy situation status ta' madwar tliet stocks, illum għandna madwar tlettax-il stock li huma l-aktar importanti għas-sajd.

Nisperaw li sas-sena 2020 ikollna l-aktar stocks importanti li jkunu qed jiġu mistada b'rata sostenibbli.

Fis-sajd għandna l-ġlieda kontinwa fuq l-illegal, unreported and unregulated fishing, l-IUU Fishing.

Il-qabda tal-Unjoni Ewropea hija 5% tal-qbid globali, mentri s-sajd illegali globali jammonta għal 15%.

Dan ifisser li ħut li qed jinqabad illegalment huwa tliet darbiet aktar daqskemm qed taqbad l-Unjoni Ewropea kollha b'mod legali!

Għandna l-liġijiet kollha f'posthom, imma din mhijiex xi ħaġa li tista' tiġġelidha biss l-Unjoni Ewropea.

Hemm bżonn li nkunu magħqudin ma' pajjiżi oħra.

Qiegħed ikollna riżultat fejn qed naraw pajjiżi oħrajn li qed jiġu on board magħna.

Pereżempju, daqs tmien ġimgħat ilu, l-Amerika ħabbret li se tibda tiġġieled kontra l-IUU, bħalma qed nagħmlu fl-Ewropa.

Din hija xi ħaġa li ħabbarha wkoll il-President Amerikan innifsu.

Fuq is-sajd, għandek ir-riforma tal-Common Fisheries Policy tar-regionalisation.

Ħafna deċiżjonijiet huwa inutli li teħodhom Brussell, imma aħna nippreferu li d-deċiżjonijiet jittieħdu fuq livell reġjonali, fir-reġjun fejn qed isiru l-quotas, eċċ. Għandna l-European Maritime and Fisheries Fund, li huwa fond kbir li qed jintuża sabiex tingħata għajnuna lil ħafna stati membri biex iżidu u jtejbu l-isforzi tagħhom ħalli jkun hemm aktar selectivity.

B'hekk, jekk inti tkun sejjer għal tip ta' ħuta, ma jkollokx bi-catch ta' ħut oħrajn li tkun trid tarmi, eċċ. Qed tingħata ħafna għajnuna biex tibqa' tinġabar id-data u r-riċerka fuq is-sajd.

Is-sajd u l-kwoti tal-lum mhumiex maħdumin politikament, imma huma maħdumin b'mod xjentifiku.

Kull stat membru qed jagħti l-operational programme tiegħu biex jieħu minn dawn il-fondi, u qed ikun hemm spinta biex ngħinu l-akwakultura sostenibbli.

Mhux qed ngħidu li kwalunkwe akwakultura se taqbad u tieħu l-fondi, imma din trid toqgħod għall-kriterji tal-Unjoni Ewropea.

Qed ikun hemm ħafna xogħol fuq ir-Regional Fishing Management Organisations.

Fil-Mediterran hemm il-GFCM.

U l-Mediterran huwa reġjun partikolari għax mhuwiex baħar li qiegħed imdawwar mill-istati membri biss, imma għandek in-nofs ta' fuq li huma stati membri u n-nofs t'isfel li huma stati mhux membri tal-Unjoni Ewropea.

Allura, qed tispiċċa toħroġ liġijiet biex tirregola l-istati membri tiegħek, mentri l-pajjiżi l-oħra mhumiex marbutin b'dawn ir-regoli.

Fuq il-marittimu għandna wkoll il-kunċett tal-maritime spatial planning u l-integrated maritime policy, fejn kull pajjiż stat membru jrid jagħti pjan ta' x'se jiġri fuq il-baħar.

Dan jagħti ċerta ċertezza lill-investitur.

Ovvjament, jien mhux qed nippretendi li nonfoq €50 miljun fuq lukanda mal-kosta biex imbagħad quddiemi jkolli fish farm.

Il-fish farm huwa importanti, bħalma hija importanti l-lukanda, imma t-tnejn mhumiex komplementari.

Allura l-maritime spatial planning qiegħda tara li tiġbor attivitajiet li huma komplementari ma' xulxin, u qed tipprova tifred attivitajiet li huma konfliġġenti.

Qegħdin nipprovaw nagħtu dimensjoni ġdida lejn ix-xogħol fil-Mediterran.

Naturalment din mhijiex xi ħaġa faċli, anke minħabba s-sitwazzjoni politika tagħha, fejn illum tista' titkellem ma' membri stati f'dan il-baħar, filwaqt li għada ma tistax, eċċ. Kif għedt, għandek stati membri u għandek stati li mhumiex membri fil-Mediterran, u allura għandek min huwa marbut b'ċerti regoli u oħrajn li mhumiex.

L-unika ħuta li għandha l-kwota hija t-tonn, u jerġa' din lanqas hija kwota maħruġa mill-Unjoni Ewropea, imma hija kwota maħruġa mill-International Commission for the Conservation of Atlantic Tunas (ICCAT).

Dan huwa baħar partikolari, li għandu l-partikolaritajiet tiegħu, u forsi għandu l-bżonnijiet partikolari tiegħu wkoll.

Għalkemm aħna qed ngħidu li s-sajd qed isir minn stati membri u le, aħna qed ngħidu wkoll li għandek żoni fejn is-sajd qed isir minn stati membri biss.

Pereżempju, għandek lil Spanja, Franza u l-Italja li qed jistaduh.

Mela allura ejjew nibdew minn hemmhekk, u mbagħad nittamaw li minn hemmhekk inkunu nistgħu nidħlu fuq affarijiet oħrajn.

Bażikament, dawk huma ż-żoni tal-kompetenza tiegħi.

Nirringrazzjakom.

THE CHAIRPERSON: Grazzi ħafna tal-intervent tiegħek.

Issa nistieden lill-Membri Parlamentari sabiex jagħmlu r-rimarki jew il-mistoqsijiet tagħhom.

L-Onor.

TONIO FENECH: Nixtieq nirringrazzja lill-Kummissarju Vella tal-kontribuzzjoni u tal-preżentazzjoni tiegħu, kif ukoll tax-xogħol li qed jagħmel f'isem il-Kummissjoni.

Ovvjament, Kummissarju, inti dħalt b'mod aktar wiesa' mill-programm tiegħek, u pprovajt tagħtina ftit ħsebijiet fuq il-progress li qed isir u fuq ix-xogħol magħmul mill-Kummissjoni nnifisha.

L-ewwel nett, xtaqt inqajjem ftit aspetti minn dak il-lat, u mbagħad wara xtaqt nistaqsik ftit fuq il-kompetenzi tiegħek.

Rigward il-programm tal-European Fund for Strategic Investments nixtieq ngħid li, mingħajr dubju, din hija inizjattiva importanti ħafna għall-ħolqien tax-xogħol fl-Ewropa, anke biex ikun hemm l-investiment meħtieġ.

Hija opportunità tajba fi klima fejn illum l-interessi tal-finanzjament huma baxxi.

U allura dan huwa l-mument propizju fejn jistgħu jsiru aktar minn dan it-tip ta' investimenti.

Tista' tagħti xi indikazzjoni ta' time frames li l-Kummissjoni qiegħda tara dwar meta se jiġi mniedi l-fond innifsu?

Nifhem li qed isir proċess ta' prioritisation.

L-unjoni tal-enerġija hija xi ħaġa li tinteressa ħafna lil pajjiżna.

Huwa importanti li Malta kemm jista' jkun malajr tkompli tkun konnessa mas-suq intern tal-enerġija.

Huwa pożittiv li issa għandna l-interconnector li qiegħed jaħdem u, mill-informazzjoni li għandi, dan qiegħed jitħaddem sew issa.

U allura qed insibu utilità biex pajjiżna jkollu enerġija irħas, proprju bl-iżvilupp tal-interconnector għall-elettriku.

Nafu li fil-passat, fid-diskussjonijiet dwar l-interconnection, kien hemm ukoll l-interconnection Ewropea dwar il-gass.

Għandek xi informazzjoni dwar xi progress qed isir f'dan ir-rigward?

Kif jista' dan jimpatta lil pajjiżna?

Nafu li f'dikjarazzjonijiet fil-passat tal-Kummissjoni, kif ukoll tal-Kunsilli tal-Ministri, kien qed jiġi indikat li Malta kellha tibbenefika minn finanzjament biex tkun konnessa bil-gass mal-Unjoni Ewropea.

Ma tantx issemmiet l-integrazzjoni ekonomika u monetarja, u d-diskussjoni li qed issir – anke fuq livell Ewropew – fuq il-ħtieġa li jkun hemm iktar kooperazzjoni bejn l-amministrazzjonijiet ta' taxxa ħalli tiġi miġġielda l-evażjoni fiskali.

Il-Kummissjoni qiegħda tara li l-integrazzjoni ekonomika għandha tkompli tiżviluppa lil hinn minn sempliċi diskussjoni fuq taxxa?

Ħafna drabi, meta taqra d-dokumentazzjoni relatata ma' dan is-settur, issib li hija biss kwestjoni ta' taxxa.

Dan qed ngħidu għax xi kultant nipperċepixxi – anke jekk tara d-diskussjoni li qed issir fuq livell ta' OECD – li qisu l-unfair practices ta' taxxa jsiru biss mill-pajjiżi ż-żgħar.

Imma mbagħad, meta tara dak li ġara fil-FIFA, ssib li fir-realtà l-flus m'għaddewx minn pajjiżi żgħar imma minn ġurisdizzjonijiet kbar fuq livell internazzjonali, bħal Londra, eċċ!

U naħseb li jekk inħarsu sew lejn fejn qed isir il-ħasil ta' flus, għandna nħarsu iktar lejn il-ġurisdizzjonijiet il-kbar milli ż-żgħar.

Ħafna drabi, il-ġurisdizzjonijiet iż-żgħar idaħħlu l-mekkaniżmi mitluba mill-Kummissjoni Ewropea kontra l-ħasil ta' flus, mentri naraw li l-ġurisdizzjonijiet il-kbar, mir-retorika għal dak li qed jimplimentaw fit-terittorju tagħhom, hemm baħar jaqsam!

Rigward l-immigrazzjoni u l-inew neighbourhood policy, nixtieq ngħid li dħalt ftit f'dan id-dokument li qed titkellem fuqu l-Kummissjoni Ewropea.

Jien laqatni kumment li kien hemm f'dan id-dokument, u ċjoè li l-Unjoni Ewropea tħoss li f'ċerti pajjiżi tal-Afrika ta' Fuq u tal-Lvant Nofshani m'hemmx daqshekk interess li verament ikun hemm engagement mal-Unjoni Ewropea.

Meta tkompli taqra l-policy innifisha ssib li din qiegħda tkompli tenfasizza li hija lesta tikkoopera f'dan il-kunċett ta' more for more, li jiena lest li nagħti aktar għajnuna, però lil dawk il-pajjiżi li lesti li japplikaw aktar malajr il-prinċipji Ewropej fuq numru ta' issues, bħal pereżempju d-demokrazija, ċerti drittijiet, eċċ., u li, għalkemm naf li kulħadd jaqbel magħhom u huma tajbin, jiena nħoss li meta taqra d-dokument issib li – aħna ċerti li inti bħala l-vuċi fil-Kummissjoni, b'ċerta esperjenza anke f'dan ir-reġjun, żgur li se tkun vuċi naqra iktar realistika fuq kif isir l-engagement ma' dawn il-pajjiżi – dawn il-pajjiżi sfortunatament għadhom 'il bogħod mill-qabża li tixtieq tara l-Ewropa, fis-sens ta' demokrazija u fis-sens ta' ċerti drittijiet, eċċ.

Jekk l-engagement tagħna se jibda jkun ikkondizzjonat minn realtajiet li huma 'l bogħod, dawn il-pajjiżi se jkunu qed jinfirdu minn mal-Unjoni Ewropea minflok ma jingħaqdu magħha.

Irridu nimxu ma' dawn il-pajjiżi skont il-pass realistiku li kapaċi jimxu bih huma.

Inkella n-neighbourhood policy tal-Ewropa se tkun irrelevanti, maqtugħa u lanqas biss engaged f'din ir-realtà!

Naħseb li s-sitwazzjoni tal-Libja, li qiegħda tippreokkupa ħafna lill-pajjiżna, hija waħda minnhom.

Filwaqt li konxju li qed isiru ħafna sforzi biex jiġu mgħejjuna l-pajjiżi li jiġu engaged tramite l-Ġnus Magħquda, però, fl-opinjoni tiegħi, l-Ewropa hija ftit disengaged f'dan kollu.

Meta tisma' r-retorika Ewropea kulħadd jitkellem fuq kif hemm delegazzjoni mmexxija mill-Ġnus Magħquda u allura qisu nħallu lilha taħdem.

Madankollu, meta rajna s-sitwazzjoni tal-Ukrajna, ma ħallejniex biss fil-Ġnus Magħquda, imma rajna wkoll lill-Kanċillier Angela Merkel u lil François Holland imorru hemmhekk jitkellmu mal-President Vladimir Putin u mal-President tal-Ukrajna.

L-Ewropa ġiet involuta ħafna iktar f'dan il-każ.

U, jekk fis-sitwazzjoni tal-Libja, l-Ewropa mhijiex se tkun involuta b'mod dirett – jiena naħseb li għandha interess dirett – is-sitwazzjoni ftit se tiżviluppa f'dan is-sens.

Meta niġu nvoluti ma jfissirx li s-soluzzjoni trid tkun immedjatament qisu xi elezzjoni li ssir ta' malajr, għaliex nafu li probabbilment nerġgħu niġu back to square one!

Allura, irid ikun hemm xi forma ta' arranġament biex ikun hemm proċess ta' gvern ta' tranżizzjoni li jista' jwassal, bil-pass tagħhom, għal dak li nixtiequ.

Nafu li dan qed jimpinġi b'mod serju fuq sitwazzjoni oħra.

Naħseb li kulħadd qiegħed isegwi s-sitwazzjoni fil-Libja fejn hawnhekk l-ISIS qiegħda tespandi.

Mill-informazzjoni li għandi, Tripli lesta biex taqa'!

Qed tipprova ġġib l-appoġġ minn tribujiet viċini, għaliex taf li l-ISIS tista' tersaq minn ħin għall-ieħor lejn Tripli, u s-sitwazzjoni tkompli taggrava.

Waqt li l-Ewropa u d-dinja tibqa' ippreokkupata bl-ISIS fis-Sirja u fl-Iraq, din mhux qed tirrealizza li l-ISIS qegħdin fuq l-għatba tal-bieb tagħna!

Segwejt ukoll b'interess dak li qed isir fuq l-ambjent.

Kif għedt tajjeb inti, l-ambjent fih sfidi kbar u r-riżorsi tagħna huma limitati, u naħseb li l-inizjattiva li qed tieħu fuq il-fatt li aħna nutilizzaw għall-massimu r-riżorsi li għandna … F'pajjiżna nafu li 60% tal-kontribuzzjoni tal-iskart ġej mill-qasam tal-kostruzzjoni, u naħseb li din hija xi ħaġa li l-Kummissjoni għandha timxi fuqha.

U naħseb li hija xi ħaġa pożittiva ħafna li jkun hemm dawk li ngħidulhom il-country-specific recommendations.

Rigward il-harmful substances, naħseb li jrid isir ħafna iktar fuq l-issues tal-pestiċidi u l-kontroll fl-użu tagħhom.

Il-pestiċidi huma ta' periklu kbir fl-ikel li aħna nieklu, u ħafna drabi lanqas biss inkunu nafu x'qegħdin nieklu.

Filwaqt li hemm ħafna direttivi, jien għadni mhux konvint dwar l-infurzar tajjeb li qed isir fuq dan il-qasam.

Hemm ukoll harmful substances oħra li inti semmejt fil-preżentazzjoni tiegħek.

Laqatni b'interess ħafna l-kumment dwar il-governanza aħjar tal-oċean tad-dinja u tal-Mediterran.

Nafu li qed isiru ħafna affarijiet, imma nixtieq nara iktar fuqhom.

Pereżempju, nixtieq insemmi aspett li dħalt fih mat-tifel tiegħi, u ċjoè fuq ix-shark finning.

Ix-sharks joqtlu seba' persuni fis-sena u nitwerwru minnhom.

Inti semmejt li l-kwalità tal-arja toqtol mal-400,000 persuna fl-Ewropa fis-sena, filwaqt li n-nemus joqtlu mal-500,000 persuna fis-sena.

Nerġa' ngħid li aħna nibżgħu mix-sharks għax joqtlu seba' persuni fis-sena, imma mbagħad l-umanità toqtol mat-73 miljun shark biex tagħmel is-sopop!

Naf li din fl-Ewropa hija pprojbita, għalkemm hemm pajjiżi fl-Ewropa li xorta ssibha b'mod illegali.

Fil-parti Ewropea tal-Mediterran dan huwa pprojbit, imma fil-parti mhux Ewropea tal-Mediterran dan huwa possibbli, kif inhuwa possibbli f'ħafna mill-oċeani.

Fuq livell ta' Mediterran, naħseb li wasal iż-żmien li l-fora Mediterranji, bħall-Union of the Mediterranean, tieqaf tiddiskuti biss il-kriżijiet politiċi tal-Lvant Nofshani, eċċ. Tajjeb li niddiskutuhom, imma forsi għandna nibdew niddiskutu affarijiet li jmissu wkoll mal-umanità Ewropea u Mediterranja, bħal pereżempju issues ta' baħar.

Fuqhom probabbilment m'hemmx kontroversja, u nistgħu nibdew naqblu u ngħidu li dawn l-istituzzjonijiet għandhom valur li qed jagħtu kontribut, u mhux sempliċement nagħmlu talking shops li ma jwasslu mkien!

S'issa l-esperjenza tiegħi fl-assembleji parlamentari tal-Mediterran hi li dawn m'huma xejn aktar ħlief talking shops!

La paċi u lanqas attwalità ta' ħtieġa m'aħna qed inwasslu fuq livell Mediterranju.

L-Onor.

FRANCIS ZAMMIT DIMECH: Sur President, nixtieq nagħmel ftit aċċenn, bħala kelliemi tal-Oppożizzjoni fuq il-qasam tal-immigrazzjoni, u se mmur b'mod speċifiku fuq il-proposti li tfasslu mill-Kummissjoni.

Ilkoll hawnhekk nirrispettaw il-fatt li llum il-kariga tiegħek hija dik ta' Kummissarju Ewropew.

Il-Kummissjoni Ewropea ma timxix fuq bażi ta' kummissarji li jirrappreżentaw lill-pajjiżi, anke jekk dawn ikunu oriġinaw mill-pajjiżi.

Imma, bla dubju, kull kummissarju għandu l-vantaġġ li jġorr miegħu l-perspettiva tal-pajjiż li jkun rawmu.

Kif nafu, f'parti mill-pakkett wiesa' ħafna fuq l-immigrazzjoni, il-Kummissjoni tinkludi miżuri ta' kif tiġġieled kontra t-traffikanti; imma mbagħad, meta ġiet biex tifformola l-policy li se tkun diskussa wkoll fuq livell ta' Kunsill Ewropew fil-ġranet li ġejjin – u hawnhekk qed nirreferi għar-rilokazzjoni – il-Kummissjoni għażlet li toħroġ il-kwoti għall-pajjiżi varji fl-Unjoni Ewropea, inkluż il-kwota għal Malta li ġiet stabbilita għal 0.69%, li jfisser li Malta jkollha tirċievi kważi 300 immigrant mill-Italja u mill-Greċja.

Din il-politika titkellem ukoll dwar mekkaniżmu ta' emerġenza li żviluppa fl-Italja u fil-Greċja, u li huwa bbażat fuq formola ta' erba' kriterji: id-daqs tal-popolazzjoni, il-Prodott Gross Domestiku tal-pajjiż, ir-rata tal-qgħad ta' dak il-pajjiż, u anke kemm il-pajjiżi rispettivi kienu qed jassorbu jew ikollhom applikazzjonijiet għal ażil fi ħdanhom.

Huma erba' kriterji interessanti, però żgur li mhumiex korretti fil-konfront ta' Malta!

U għalhekk li jien qed nitkellem fuq li wieħed iġorr il-perspettiva tal-pajjiż għax, fil-każ tagħna, id-daqs tal-pajjiż huwa rilevanti ħafna.

Il-kriterju tad-daqs huwa nieqes u almenu inti trid tgħaqqad id-daqs mal-popolazzjoni biex toħroġ id-densità.

Fil-każ ta' Malta, id-densità żgur li hija fattur li, jekk ikun ikkonsidrat, jien insostni li Malta m'għandhiex tkun obbligata tirċievi!

Se mai, Malta għandha tkun, anke fid-dawl ta' dak li ġara matul is-snin, ikkonsidrata flimkien mal-Italja u l-Greċja.

Apparti kif taħdem il-matematika, għalija żgur li l-kriterji f'dan ir-rigward mhumiex adegwati rigward Malta.

Ovvjament, ma nkunx naf x'inhi l-pożizzjoni u x'qed isir mil-lat tal-Gvern ta' Malta, għalkemm f'ħin minnhom fhimt li dan il-punt issemma wkoll.

Issa jien qed neħodha wkoll mill-perspettiva tal-Kummissjoni.

Naturalment, nilqa' ħafna dak li għidt inti dwar il-ħtieġa li l-parlamenti jkunu ngaġġati aktar, inkluż il-Parlament ta' Malta.

Forsi lkoll kemm aħna rridu napprezzaw realtà ġdida li qiegħda tevolvi dejjem aktar, fejn f'dak li qed jissejjaħ l-co-decision making procedures, illum, il-parlamenti nazzjonali, speċjalment wara t-Trattat ta' Lisbona, għandhom rwol ferm akbar.

Imma naturalment kull parlament irid jevolvi l-istrutturi u l-mekkaniżmi u dak kollu li jagħmel.

F'dan is-sens nixtieq nagħmel aċċenn ukoll għal diskussjoni interessanti – li l-Onor.

Luciano Busuttil u jien segwejna flimkien – fil-kuntest tal-COSAC il-ġimgħa li għaddiet, fejn qed jingħad li, apparti l-proċedura fejn pajjiżi jew parlamenti jagħtu r-reasoned opinion dwar fuqiex mhux qed jaqblu u fuq it-triggering tal-famuża karta safra jew il-karta l-ħamra dwar xi proposta tal-Kummissjoni, għandu jibda wkoll proċess aktar proattiv milli reattiv, u li allura f'xi areas limitati għandu jkun hemm l-użu tal-karta l-ħadra.

X'inhi l-pożizzjoni tal-Kummissjoni f'dan ir-rigward?

Saret diskussjoni interessanti mill-Unjoni Ewropea, li hija parti mill-programm – kif rajna fil-preżentazzjoni hawnhekk – sabiex jintlaħaq dan il-ftehim mal-Istati Uniti tal-Amerika, it-TTIP Agreement.

Jekk qed nifhem id-diskussjoni kif qed tevolvi sew, filli kien hemm entjużjażmu kbir, u filli f'daqqa waħda, anke fuq il-livell tas-soċjetà ċivili madwar l-Ewropa kollha, bdew iqumu diffikultajiet konsiderevoli u li wieħed ma jistax jinjorahom.

Kieku wieħed kellu jagħti sommarju tal-problemi prinċipali f'żewġ sentenzi jista' jgħid li filwaqt li huwa tajjeb li jkollok iż-żona ekonomika miftuħa aktar mal-Unjoni Ewropea – u allura mill-ewwel jiġik f'moħħok dan il-ftuħ mal-Istati Uniti tal–Amerika – imma, min-naħa l-oħra, għandek diversi oqsma fejn ir-regolamentazzjoni tas-setturi mhijiex l-istess!

U għalhekk l-iskambju ma jkunx verament wieħed ġust.

Qed ngħid sew?

Jekk inti għandek regoli kif tagħmel prodott jew kif tagħti servizz fil-qasam tas-saħħa li huwa regolat mod, u inti qed tagħmel skambju ma' min qed jirregola b'mod differenti, dak l-iskambju ma jkunx neċessarjament wieħed vantaġġjuż għall-pajjiżi Ewropej.

Dan ġie flagged minn ħafna entitajiet, speċjalment mis-soċjetà ċivili madwar ħafna pajjiżi fl-Ewropa.

X'inhuma l-aħħar żviluppi tal-Kummissjoni Ewropea f'dan ir-rigward?

Nirringrazzjak mill-ġdid tal-preżenza tiegħek magħna, u għall-preżentazzjoni wiesa' u ċara li tajtna hawnhekk.

L-Onor.

MARTHESE PORTELLI: Xtaqt nirringrazzja lill-Kummissarju tad-dettall li daħal fih waqt il-preżentazzjoni tiegħu.

Min-naħa tiegħi, xtaqt nagħmillek tliet mistoqsijiet li kollha jirrelataw mal-aspett ambjentali.

L-ewwel mistoqsija tiegħi hija dwar l-immaniġġjar tal-iskart u tal-waste avoidance.

Bażikament, inti spjegajtilna li fil-preżent qegħdin niffokaw fuq erba' waste streams, li huma l-metall, il-ħġieġ, il-karta u l-plastik.

Għedtilna wkoll li hemm il-ħsieb li jiddaħħlu tipi oħrajn ta' skart, fosthom l-ikel u l-iskart iġġenerat mill-industrija tal-bini.

Jiena naħseb li huwa tajjeb li se jiddaħħlu waste streams oħrajn, u għalhekk nixtieqek tagħtina indikazzjoni fuq jekk hux se jkun hemm ukoll miri speċifiċi.

X'inhuma dawn il-miri?

U sa meta jridu jintlaħqu?

Qed nagħmel din il-mistoqsija għax, filwaqt li diversi pajjiżi Ewropej qegħdin quite on track fejn jidħol il-waste management u l-waste avoidance tagħhom fuq metall, ħġieġ, karti u plastik, nafu li hemm pajjiżi oħra li mhumiex qegħdin jilħqu dawn il-miri.

Allura naħseb li rridu noqogħdu attenti li meta wieħed iħejji miri oħra, irid jieħu in konsiderazzjoni l-islacking li hemm fuq il-waste streams l-oħrajn u li minħabba f'hekk jistgħu jeħlu diversi multi u penalitajiet.

It-tieni mistoqsija hija relatata mas-circular economy.

Jekk fhimt tajjeb, bħalissa għaddejja konsultazzjoni dwar dan; imma hemm xi deadline fuqha?

Jekk iva, meta hi?

B'hekk, aħna bħala pajjiż inkunu nistgħu nagħtu l-feedback tagħna fuqha wkoll.

It-tielet mistoqsija tiegħi hija dwar il-kummenti tiegħek fuq l-agrikoltura u kif din qiegħda tkun ta' piż fuq l-ambjent f'ċerti aspetti.

Il-Kummissjoni qiegħda tevalwa x'jista' jsir min-naħa agrikola biex l-ambjent jiġi mħares aħjar, fosthom il-kontroll fuq l-użu tal-fertilizzanti u l-pestiċidi?

Ilkoll nafu li l-cost tal-agrikoltura aktar ma jgħaddi ż-żmien aktar qiegħed jiżdied.

Għandek l-operational costs ta' min hu nvolut fis-settur agrikolu li qiegħed jiżdied, mentri l-profitti li jkollhom, jekk ma jkunux bdiewa fuq skala kbira, qegħdin ikunu baxxi ħafna.

U hawnhekk prattikament nistgħu neskludu l-bdiewa kollha Maltin.

Jiena naħseb li, filwaqt li għandna naraw x'nistgħu nagħmlu biex is-settur agrikolu ma jimpattax daqstant fuq is-settur ambjentali, in tandem miegħu, bħala Kummissjoni tridu taraw ukoll x'għajnuniet addizzjonali se jingħata dan is-settur.

Inkella, jekk se nkomplu ndaħħlu aktar miżuri u restrizzjonijiet fuq il-bdiewa, se nispiċċaw noqtlu lil dan is-settur.

Grazzi.

L-Onor.

SILVIO SCHEMBRI: Kummissarju, mill-ġdid nixtieq ningħaqad ma' sħabi sabiex nirringrazzjak tal-preżenza tiegħek u ta' din il-preżentazzjoni li għadek kemm tajtna.

Tkellimna ħafna fuq l-ekonomija u l-ambjent, u nistgħu ngħidu li dan huwa suġġett jaħraq ħafna, kemm fuq livell internazzjonali, kif ukoll fuq livell lokali.

Ta' spiss nisimgħu, anke fuq il-media, diversi argumenti fejn ikunu qed juru ideat konfliġġenti bejn l-ambjent u l-ekonomija, speċjalment bejn l-ambjent u t-tkabbir ekonomiku.

Kemm huwa faċli għall-Kummissjoni sabiex toħloq dan il-bilanċ?

X'tip ta' mezzi u parametri jintużaw biex, pereżempju, jintlaħaq ftehim bejn inti, bħala l-Kummissarju responsabbli mill-ambjent, u l-Kummissarju responsabbli mill-ekonomija?

Semmejna wkoll li l-ambjent għandu jkun kontributur kbir għall-ekonomija.

B'dan il-messaġġ qegħdin taraw ċerti attivitajiet ekonomiċi li jitqiesu li jmorru kontra l-ambjent?

Pereżempju, l-Onor.

Fenech semma l-kostruzzjoni, li ħafna drabi tiġi meqjusa mill-ambjentalisti jew minn dawk li għandhom il-politika ambjentali 'l fuq fl-aġenda tagħhom, bħala settur li jmur kontra l-ambjent jew li nkella bħala li mhuwiex settur ekonomiku sostennibbli.

F'dan l-istatement qegħdin taraw li ċerti attivitajiet ekonomiċi se jkun hemm regolamentazzjoni ġodda fuqhom, u li allura se tkun qiegħda tnaqqas dik l-attività f'dak is-settur?

Fuq l-istess linja semmejt ukoll li jista' jkun hemm country-specific recommendations ġodda, fejn, kif għedt tajjeb inti, illum il-ġurnata nafu li country-specific recommendations ikunu aktar ibbażati fuq l-aspett soċjali, però iktar u iktar b'maġġoranza mill-aspett ekonomiku, fejn inti trid tilħaq ċerti kriterji sa ċertu ammont ta' snin fejn għandek id-deficit.

U għedt ukoll li forsi l-Kummissjoni qiegħda taħseb sabiex tibda tintroduċi country-specific recommendations li jkunu marbutin aktar mal-ambjent.

Taħseb li hemm probabilità kbira li dawn se jkunu konfliġġenti ma' xulxin?

Kif semmejna, jista' jkollok country-specific recommendations fuq tkabbir ekonomiku, imma mbagħad il-country-specific recommendation min-naħa tal-ambjent se tkun counter-productive biex wieħed jilħaq l-għan l-ieħor.

Kif qegħdin taraw li dawn se jimxu id f'id ma' xulxin, u mhux ikunu konfliġġenti ma' xulxin?

Inti semmejt ukoll kif it-tniġġis tal-arja qed joqtol mal-400,000 ruħ fis-sena fl-Unjoni Ewropea, fejn bażikament qegħdin nitkellmu fuq il-popolazzjoni sħiħa ta' Malta!

Mil-lat ta' costs fuq il-kura, għandkom xi ċifri li jikkwantifikaw l-external costs tal-air pollution?

Għandkom ċifri ta' kull pajjiż?

Jekk nieħdu lil Malta, għandkom idea ta' kemm it-tniġġis tal-arja qiegħed iwassal għal imwiet f'pajjiżna?

Mistoqsija oħra hija fuq is-sajd: dan jagħmel parti importanti ħafna mill-portfolio tiegħek.

Il-mistoqsija tiegħi hija l-aktar fuq it-tonn.

Riċentament, rajna intervista lokali fejn issemmiet il-kwota tat-tonn u kif din, bażikament, inqabdet f'ġurnata!

Għalhekk qed jissemmew ċerti argumenti fuq kif il-programm ta' konservazzjoni tat-tonn kien wieħed ta' suċċess.

U tant kien ta' suċċess li llum il-ġurnata kellek sajjied prominenti hawn Malta li mar jistad għat-tonn, u dan qabad il-kwota f'ġurnata waħda!

Apparti minn hekk, il-kobor tat-tonn qiegħed ikun ħafna ikbar ukoll.

Dan qed juri li l-konservazzjoni tat-tonn qiegħda tirnexxi.

Issa kemm qiegħda tiġi aġġornata b'mod reali l-politika tal-kwoti?

Inti semmejt li l-kwota fuq it-tonn mhijiex fuq livell Ewropew, imma qiegħda fuq livell aktar wiesa' mill-Ewropa.

Kemm qiegħda tkun aġġornata din il-politika biex tirrifletti r-realtajiet li mbagħad jirriżultaw mis-suċċess jew le tal-istess politika?

Dan qed ngħidu anke fil-ħsieb ta' dak li għedt inti fuq kif l-Ewropa għandha problema ta' riżorsi, tant li 60% tar-riżorsi tagħha qegħdin jiġu importati minn barra.

Allura, fl-ambitu ta' fejn għandek 60% tar-riżorsi li qed jiġu importati, għandek imbagħad riżors li jista' jiġi utilizzat ladarba l-konservazzjoni tiegħu ġiet sa ċertu punt iggarantita.

Mela, dik il-politika tista' tiġi aġġornata biex kemm jista' jkun ir-riżorsi li hemm bżonn lokalment, u anke fuq livell Ewropew, ikunu jistgħu jiġu indirizzati aktar?

Nirringrazzjak.

Mela issa nistieden lill-Kummissarju Vella sabiex iwieġeb għall-mistoqsijiet li sarulu.

IL-KUMMISSARJU KARMENU VELLA: L-Onor.

Ovvjament, l-intenzjoni tal-EFSI hu li jappoġġja u li jkun ta' katalist għat-tkabbir tal-impjiegi u tal-investiment.

Dan huwa riżors ġdid u, fejn qabel kien hemm banek li ma kienux jidħlu għal ċerti proġetti għax forsi kienu qed jaraw ċerti riskji fihom, illum, b'dan il-fond, ċerti riskji li ma kienux qed jiġu indirizzati qabel issa qed jiġu indirizzati aħjar.

Issemma wkoll it-time frame, u dan se jkun għat-tliet snin li ġejjin.

Il-Parlament u l-Kunsill għadhom kemm adottawh xi ftit tal-ġranet ilu.

Diġà hemm indikazzjoni ta' kemm kien hemm talbiet ta' proġetti.

Ovvjament, wieħed irid jibda jagħti priorità anke lil dawn it-talbiet.

Rigward kif se jiġi promoss, illum dan qiegħed f'idejn il-Viċi President Jyrki Katainen, li diġà qed idur ħafna stati membri biex jagħmel il-preżentazzjoni ta' dan il-pakkett.

Fil-fatt, għandu jiġi Malta daqs xahrejn oħra sabiex jagħti l-preżentazzjoni tiegħu hawnhekk.

Rigward l-energy union, inti semmejt ukoll il-gass.

U dak huwa wieħed mir-riżorsi li l-Unjoni Ewropea trid taċċerta ruħha li jkun hemm a secure supply tiegħu, u li jkun hemm ukoll il-links.

L-Ewropa kienet dejjem titkellem fuq is-South stream, eċċ., u l-Ewropa ħarset ukoll lejn il-possibilità li l-Mediterran ikun ta' alternattiva oħra ta' provvista.

Fil-fatt, jekk mhux sejjer żball, matul is-sajf li għadda kien ġie Malta l-eks-Kummissarju Günther Oettinger biex jitkellem fuqha.

Issa x-xogħol tiegħu qiegħed jitkompla mill-Kummissarju Miguel Arias Cañete.

Ovvjament, jekk se jidħol il-Mediterran fiha, Malta se jkollna l-parti tagħha x'tilgħab ukoll.

Rigward il-monetary integration, taxxi, eċċ., l-ewwel nett irrid ngħid li jiena naqbel mija fil-mija miegħek fuq dak li għedt fir-rigward tal-evażjoni, u din hija xi ħaġa li kull stat membru jaqbel magħha.

Huwa fl-interess ta' kull membru stat li jiġġieled l-evażjoni tat-taxxa, u huwa wkoll fl-interess ta' kulmin qiegħed iħallasha, għax mhuwiex ġust li jkun hemm min iħallas u min le.

Rigward x'se jiġri 'l quddiem, ovvjament din hija xi ħaġa li dejjem qiegħda tiġi diskussa f'ħafna aktar dettall.

L-Onor.

Fenech jaf aktar minni fuq dan is-suġġett għax kien jitla' hemmhekk.

U, kif nafu, kull stat membru għandu l-interess partikolari tiegħu.

Issemma li ħafna mill-flus tal-FIFA għaddew minn Londra u postijiet oħra.

Issa Londra qegħdin min rajhom jirrevedu l-liġijiet kollha tagħhom minħabba l-ħasil tal-flus.

U nista' ngħid li Malta għandha waħda mill-aqwa liġijiet li għaddew bil-kunsens tal-Parlament kollu.

Hawn ukoll qed naspiraw li jkun hemm outcome importanti.

Rigward l-immigrazzjoni, issemmiet il-kontribuzzjoni tan-Neigbourhood Policy, imma hawnhekk nixtieq inżid ukoll id-DEFCO.

In-Neigbourhood Policy limitata għall-pajjiżi tal-madwar, imma jekk niġu għall-għajnuna li qed tingħata fl-Afrika, minn fejn qed joħorġu ħafna minn dawn l-immigranti, naraw li ħafna mill-fondi qegħdin joħorġu mid-DEFCO.

Bħalissa mhux qed nitkellem biss fuq il-pożizzjoni tal-Kummissjoni, imma qed inħares globalment lejn l-issue tal-migrazzjoni, fejn hawnhekk inti għandek tliet fażijiet: għandek is-sors minn fejn ħerġin l-immigranti, għandek it-transit minn fejn jgħaddu – fosthom il-Libja, il-Mediterran – u fejn jispiċċaw, u fl-aħħar għandek il-land destination, relocation, responsabilitajiet, eċċ. Fuq is-sors, ovvjament wieħed irid jara x'inhuma r-raġunijiet li qed jimbuttaw 'il barra lil dawn in-nies.

Issemmiet il-problema tal-gwerer u s-sitwazzjoni ekonomika ħażina li hemm hemmhekk.

Kultant ikollok ukoll il-problema tad-demokrazija jew tan-nuqqas tagħha, swat, ġlied, eċċ. U għalhekk hemm bżonn li xi ħadd jindirizza dawn l-affarijiet at source.

X'qed jiġri fuq it-transit phase?

Dawn l-immigranti qed jinġabru kollha f'pajjiżi bħal-Libja, eċċ. u mbagħad għandek il-proċess ta' kif qed jitilqu, kif qed jinġabru, fejn qed jiddaħħlu, is-safety at sea, eċċ. Ċerti affarijiet jirnexxilna narawhom, imma ċerti affarijiet oħra lanqas biss ninnutawhom.

Pereżempju, nista' insemmi l-commercial shipping, fejn jaf ikollok tanker mimli petrol jew żejt b'ekwipaġġ ta' 15-il ruħ.

Dan it-tanker jiltaqa' ma' dinghy b'120 immigrant fuqu.

Skont il-liġi dan għandu jieqaf biex jagħtihom l-għajnuna.

Imma, fil-prattika, il-kaptan tat-tanker se jgħid bejnu u bejn ruħu li għandu tanker mimli żejt, b'ekwipaġġ ta' 15-il persuna, allura kif se jirnexxilu jieħu ħsieb 120 immigrant?!

Jiġifieri hemm ħafna problemi f'dan it-transit phase.

Imbagħad tidħol il-problema u r-responsabilità ladarba ssalvahom għax, kif qal il-Viċi President, ħafna mill-membri stati jgħidulek li trid issalvahom, imma mbagħad la ssalvahom mhijiex problema tagħhom fejn se ddaħħalhom lil dawn l-immigranti!

Ir-responsabilità jrid jerfagħha kulħadd.

Huwa fatt li reġjuni fl-Ewropa huma iktar sensittivi għall-problemi reġjonali tagħhom!

Il-Balkani għandhom il-problema tal-Ukrajna u r-Russja, u li għalihom din hija prijorità akbar mill-immigranti tal-Mediterran.

Għalhekk forsi l-issue tal-Mediterran l-aktar li ġiet imbuttata fil-Kulleġġ minn Malta, il-Greċja u l-Italja.

Ovvjament, minn dan il-lat, xi ħames jew sitt ġimgħat ilu kellna laqgħa bejn l-Unjoni Ewropea u l-Unjoni Afrikana.

Waħda mill-affarijiet li ddiskutejna kienet fuq kif jistgħu jinżammu l-immigranti milli jitilqu minn pajjiżhom, fosthom anke billi ngħinuhom u billi jirranġaw l-affarijiet huma stess.

F'Malta, se jsir is-Summit tal-Unjoni Afrikana, imma safejn naf jien id-data għadha ma ġietx imħabbra.

Ovvjament, għandek ukoll l-issue tal-Libja, u ssemmiet issa l-ISIS.

Bħalissa l-ISIS għandhom art fertili ħafna għax jinsabu fi stat fallut, u qegħdin ukoll fuq dak iż-żejt kollu!

Naturalment, aktar ma jitilqu Libjani minn hemmhekk, aktar qed jagħmlulhom wisa'.

Il-problema fil-Libja hi dwar ma' min se titkellem.

Għallinqas, jekk jien għandi problema mal-Onor.

Zammit Dimech, naf li rrid nitkellem miegħu.

Fil-Libja ma nafux ma' min se nitkellmu.

Fuq l-ambjent, issemmew il-country-specific recommendations fuq l-affarijiet kollha.

Ovvjament, għandek l-isfidi u r-riżorsi limitati ta' kull stat membru.

Fuq il-harmful substances, bilfors li rridu nħarsu lejhom.

Ma jistax ikun li l-pestiċidi jibqgħu jeqirdu l-affarijiet li l-istess agrikoltura tiddependi minnhom!

Jekk il-pestiċidi qed jeqirdu l-ilma, il-ħamrija u l-arja, mela allura se jispiċċaw jeqirdu lill-istess agrikultura!

Dan biex ma nsemmux l-effett li jħalli fuqna l-bnedmin.

Din hija xi ħaġa li qed tiġri mhux biss fl-agrikoltura, imma anke fl-ibħra tagħna.

Aħna qegħdin nittrattaw ħafna l-marine litter li jikkonsisti mill-ammont ta' plastik li qed jispiċċa fl-oċean.

Ħafna nies jaħsbu li dan il-plastik qed iżomm f'wiċċ l-ilma f'irqajja fil-wiċċ.

Fil-verità, il-kurrenti tal-oċeani jiġbru ż-żibel kollu – li 80% minnu huwa plastik – f'ħamest irqajja kbar, li jissejħu gyres.

Mela, jekk titfa' borża tal-plastik fil-baħar fl-Amerika, ħames jew sitt snin wara, dik l-istess borża se tispiċċa f'waħda minn dawn il-gyres li għandhom l-area tagħhom, li fiha kważi daqs l-Ewropa kollha jew inkella akbar mill-area ta' Texas!

Il-plastics mhux biss qegħdin fil-wiċċ tal-baħar imma, meta jiddisintegraw, dawn jifformaw dawk li ngħidulhom micro plastics, li jinżlu 25 u 30 metru fil-fond tal-ilma.

Hawnhekk qed nitkellmu fuq għaxar sulari Maltin!

Immaġina għandek area daqs Texas li fiha tmien jew disa' sulari 'l isfel fil-baħar, u li minn ġo fiha jridu jgħaddu l-ħut.

Ovvjament, il-ħut jispiċċa jibla' dak il-micro plastic, u mbagħad aħna rridu nieklu dak il-ħut!

Din hija xi ħaġa li rridu nħarsu lejha, avolja mhijiex xi ħaġa faċli.

Il-plastik huwa problema kbira.

Borża tal-plastik tagħmilha f'ħames sekondi, tużaha għal ħames minuti, u biex teqridha għandek 50 sena!

Imbagħad għandek l-ocean governance u l-governanza tal-Mediterran.

Ix-shark finning hija xi ħaġa li qed niġġieldu bil-qawwa kollha kontra tagħha.

Fil-fatt, fl-Ewropa għandna very stringent laws against it.

L-Onor.

Fenech semma t-tifel tiegħu, imma t-tfal u ż-żgħażagħ tal-lum huma ħafna iktar konxji tal-ambjent milli aħna aħna.

Illum trid tgħallimhom kif iżommu lapes għax, kif jużaw I-iPad, jitgħallmuh waħedhom.

Il-kontra ta' kif konna aħna.

Hija xi ħaġa sabiħa li llum it-tfal jgħidulek huma x'qed jiġri fuq l-ambjent, u jimbuttawk fuq dan il-qasam.

Ridt ngħid ukoll li jekk naraw pajjiż li qed jinkoraġġixxi s-sajd illegali, aħna mill-ewwel nieħdu azzjoni kontrih billi nagħtuh il-karta s-safra.

Wara, dak il-pajjiż ikollu sitt xhur żmien sabiex jaħdem pjan magħna ħalli jirranġa l-affarijiet.

U jekk jirranġa l-affarijiet, il-karta s-safra titneħħa u jerġa' jingħata l-karta l-ħadra.

Jekk l-affarijiet ma jitranġawx, l-Ewropa twaqqaf l-importazzjoni ta' kull prodott li għandu x'jaqsam mal-ħut minn dak il-pajjiż!

Ikun hemm ħafna pajjiżi li jaħdmu magħna.

Pereżempju, konna tajna l-karta s-safra lill-Korea u lill-Filippini, u dawn ħadmu ħafna magħna, tant li llum nistgħu ngħidu li għandhom monitoraġġ u infurzar daqskemm għandna aħna.

Illum nistgħu ngħidu li fl-ibħra fejn joperaw huma għandna two very strong partners.

Għadna kemm tajna wkoll il-karta s-safra – u din kienet deċiżjoni iebsa – lit-Tajlandja.

Mit-Taljandja aħna nimportaw man-nofs biljun prodott ta' ħut fis-sena!

Imma ħadna dik id-deċiżjoni għax ma kenux qegħdin jaderixxu mar-regoli.

Aħna, meta nagħtu l-karta s-safra, ma nagħtuhiex bil-ħsieb li nsawwtu lil xi ħadd, imma biex inġibuh konxju li qed jagħmel il-ħażin u biex jiġi fuqna ħalli ngħinuh.

Il-pass li jmiss huwa li npoġġu bilqiegħda u ngħidulhom xi jrid isir min-naħa tagħhom, u ngħinuhom fuq dak li jrid isir.

L-istess bħalma għamilna mal-Korea u mal-Filippini.

Sabiex nieħdu l-opportunitajiet fil-Mediterran, il-Union for The Mediterranean se tagħmel laqgħa, u hemmhekk beħsiebna nqajmu dawn l-affarijiet li jolqtu l-Mediterran.

U biex nilħqu lill-pajjiżi kollha li hawn fil-Mediterran, minbarra l-UFM se nipprovaw nużaw – imma għadna ma wasalniex għax ma bdejniex id-diskussjonijiet sew – ukoll il-Five plus Five.

B'hekk ma nibqgħux niddiskutu politika biss, imma niddiskutu wkoll affarijiet oħra.

L-Unjoni Ewropea diġà qiegħda taħdem ma' xi pajjiżi tal-Afrika ta' Fuq fil-Mediterran.

Pereżempju, l-Unjoni Ewropea għandha ħafna sustainable fishing partnership agreements fejn biċċiet tal-baħar li jkollhom bandiera Ewropea jistgħu jistadu fl-ibħra tagħhom, u aħna nħallsu xi affarijiet u nagħtuhom xi għajnuna.

Pereżempju, mal-Marokk għandna partnership agreement li jaħdem tajjeb ħafna.

U allura, permezz ta' dak il-ftehim, nistgħu niddiskutu mal-Marokk affarijiet oħra.

Ma' pajjiżi oħra, bħal pereżempju l-Libja, għalkemm huma parti mill-GFCM, bħalissa lanqas huma stess m'għandhom kontroll ta' dak li qed jiġri fl-ibħra tagħhom!

Imma, permezz ta' dawn il-fishing partnership agreements, aħna nipprovaw nidħlu f'areas oħra.

L-Onor.

Zammit Dimech semma l-immigrazzjoni u fuq kif il-pajjiżi fil-Mediterran qed jintlaqtu bil-proposti li kien hemm.

Nerġa' ngħid li, għalkemm mhux qed nitkellmu fuq Malta, imma jien, il-Viċi President Federica Mogherini u l-Kummissarju Dimitris Avramopoulos … Ovvjament, trid u ma tridx, la inti tkun taf l-area u tkun taf x'jed jiġri f'dik l-area, aktar se titkellem fuqha.

L-isfortuna hi li l-kwestjoni tal-immigrazzjoni hija attività kriminali li qed tieħu vantaġġ minn kriżi umanitarja, u allura inti ma tistax tabbandunaha imma trid tieħu pożizzjoni kontra dik l-attività kriminali wkoll.

Rigward ir-rilokazzjoni u l-kwota, naħseb li rridu nħarsu lejn in-numri.

Rigward il-kriterji, jien naqbel mija fil-mija mal-Onor.

Zammit Dimech u, fil-fatt, dawn il-kriterji – id-densità, id-daqs u l-kapaċità ta' pajjiżna kollha semmejthom fid-diskussjonijiet.

L-ewwel nett, Malta hija l-aktar post bl-ogħla densità fil-popolazzjoni mid-dinja kollha.

Fl-Ewropa aħna qegħdin fl-ewwel post b'1,400 persuna għal kull kilometru kwadru, mentri fit-tieni post hemm l-Olanda li għandha 400 persuna għal kull kilometru kwadru.

Araw x'qabża hemm bejn l-ewwel u t-tieni post!

Jekk aħna matul is-snin nirċievu 20,000 immigrant, dawn jammontaw għal 5% tal-popolazzjoni tagħna.

U jekk ċentru ta' detenzjoni jilqa' fih ma nafx kemm-il elf immigrant, u meta tikkonsidra li ħafna mill-irħula tagħna għandhom popolazzjoni ta' 5,000, 6,000 u 7,000 ruħ, aktar tinduna kemm id-densità hija importanti għalina.

Meta konna fit-turiżmu, konna ħriġna a carrying capacity study biex naraw kemm nistgħu nġibu turisti, għax anke fuq it-turisti konna nagħmlu l-capping minħabba d-densità tal-popolazzjoni tagħna, minħabba l-infrastruttura, eċċ. Dawn huma kollha affarijiet li ssemmew hemmhekk.

Biex il-parlamenti jiġu ngaġġati aktar, jiena naħseb li huwa aktar il-metodu ta' kif jaħdem dak il-parlament.

Nista' ngħid li l-Parlament Malti huwa wieħed minn dawk li qiegħed fuq quddiem nett meta niġu għat-transpożizzjoni tal-liġijiet.

Malta m'għandhiex ksur ta' transpożizzjonijiet għax, ladarba jiġu deċiżi l-affarijiet, it-transpożizzjoni fil-liġi tagħna ssir.

Forsi aħna nistgħu nkunu xi ftit aktar attivi qabel ma jiġu deċiżi l-affarijiet.

Il-Membri Parlamentari Ewropej tagħna huma attivi ħafna, u jkun hemm xi jkun hemm għad-diskussjoni, dawn jieħdu parti fiha.

Fuq it-TTIP, jew it-Transatlantic Trade and Investment Partnership, kien hemm votazzjoni nhar l-Erbgħa fil-Parlament, imma tant kien hemm emendi fuq il-proposta li l-Parlament reġa' ddeċieda li jibgħat il-proposta lura.

Meta jkollok ħafna emendi, il-proposta tkun kważi qiegħda tinbidel għal kollox.

L-istand tagħna fl-Ewropa hija li ovvjament jagħmel tajjeb li jkollna ftehim ekonomiku u kummerċjali ma' pajjiż bħall-Amerika.

Imma, hemm it-tħassib għax dak il-ftehim m'għandux ikun il-kawża biex jitbaxxew l-istandards ambjentali.

Meta nitkellmu fuq dak il-ftehim naraw li hemm vantaġġi kbar li jistgħu jsiru.

L-Amerika u l-Ewropa huma l-akbar żewġt iswieq globali, u allura tistgħu timmaġinaw x'jista' jiġri jekk dawn jingħaqdu.

Ħafna mill-affarijiet li qed jiġu diskussi fil-ftehim mhumiex affarijiet li se jinbdew mill-ġdid, imma huma affarijiet li jiffaċilitaw il-kummerċ eżistenti.

Pereżempju, jekk jirnexxielna neliminaw id-duplikazzjonijiet li hemm bejn iż-żewġ reġjuni wkoll tkun xi ħaġa tajba.

Pereżempju, jekk se nibagħtlek xi ħaġa mill-Amerika għal Malta, dan irid jiġi ċertifikat minn entità Amerikana, u mbagħad irid jiġi ċertifikat minn entità Ewropea.

Issa, jekk se naqblu fuq kriterju wieħed ta' kif se jiġi ċertifikat dak il-prodott, tista' toħroġ ċertifikazzjoni ta' entità waħda.

Jiġifieri, ħafna minnhom aktar huma biex jiffaċilitaw l-affarijiet milli xi ħaġa oħra.

Ovvjament, kif se timxi l-Kummissjoni fuqha din jiddependi mill-eżitu tad-diskussjoni fil-Parlament Ewropew u fil-Kunsill Ewropew.

Fuq il-mistoqsija tal-Onor.

Portelli dwar aktar informazzjoni fuq il-waste management, irrid ngħid li fuq l-ikel hemm stati membri li diġà ħadu l-inizjattiva minn jeddhom fuq il-ħela tal-ikel.

Meta ħafna pajjiżi jiġu għas-separazzjoni tal-iskart, illum nafu li għandek tliet boroż differenti.

Imma issa hemm stati membri li diġà introduċew ir-raba' borża, u din hija l-borża l-kannella għall-iskart tal-ikel.

Issa, l-ewwel pass bħala Unjoni Ewropea għandu jkun biex dan l-iskart ma jkunx biss fuq dak domestiku, imma jkun anke fuq il-lukandi u l-catering establishments għax hemm qiegħed il-ħela tal-ikel.

Meta nitkellmu fuq is-circular economy fil-kostruzzjoni, qegħdin nitkellmu kemm fuq id-disinn innifsu tal-kostruzzjoni, kif ukoll fuq il-materjali li jintużaw fil-kostruzzjoni.

Il-miri għad iridu jiġu diskussi wara li jkun hemm din il-konsultazzjoni.

L-idea fil-Kummissjoni hi li we do not go back fuq il-miri eżistenti li hemm illum.

Issa aħna biex inkunu aktar ambizzjużi ma rridux inbaxxu l-miri tagħna, imma rridu ngħinu lill-pajjiżi biex jilħqu dawk il-miri.

Waħda mill-miri li rridu nilħqu żgur hija l-phasing out tal-landfills.

Il-landfill tiskoraġġixxi ħafna mir-riċiklaġġ.

Issemmew il-problemi differenti li għandhom pajjiżi differenti, u aħna qegħdin nifhmuhom dawn il-problemi.

Fil-fatt, għandek pajjiżi speċifiċi li għandhom problemi biex ikollhom economies of scale.

Barra minn Malta, għar-riċiklaġġ lanqas mhuma qegħdin jidħlu l-gvernijiet, imma qed jidħol għalihom il-privat.

Qabel, aktar ma jkollok skart, aktar kien ikollok liability; illum iżda, aktar ma jkollok skart, aktar ikollok an asset peress li dan l-iskart qiegħed jiġi kummerċjalizzat.

Il-privat qiegħed jidħol għalih għax qed jara li jista' jirriċikla dak l-iskart, u mbagħad ibiegħu aktar milli jkun xtrah, u allura qed ikollu element ta' profitt.

Meta l-privat imur fuq reġjun żgħir jew fuq stat membru żgħir biex jara jistax jinvesti hemmhekk, u jsib li l-ammont ta' skart iġġenerat minn dak il-pajjiż ma jkunx vijabbli għalih, dan mhux se jidħol għall-biċċa tax-xogħol, u allura dik se jkollu jidħol għaliha l-gvern ta' dak il-pajjż.

Mela, kull gvern imbagħad irid joqgħod joħroġ il-flus kull sena għaliha.

Fuq dawn l-affarijiet irridu naraw kif se ngħinu mhux biss lil dawn l-istati membri, imma anke lil ċerti reġjuni għax, f'ċerti pajjiżi, jista' ikollok reġjun żgħir li ma jkollux l-economies of scale.

Barra minn Malta ġieli ssib erba' jew ħames reġjuni li jingħaqdu flimkien biex imbagħad jissupplixxu impjant wieħed bejniethom.

Id-deadline tas-circular economy hija għat-tielet ġimgħa ta' Awwissu, fejn imbagħad tagħlaq il-konsultazzjoni.

Issa, dalwaqt se mmorru għar-review tal-CAP.

Fil-CAP, l-ambjent għandu mat-30% tal-vot, u dan suppost se jmur għall-greening tal-agrikoltura.

Allura, meta nagħmlu review tal-CAP, irridu naraw li dawk it-30% tal-fondi verament qed imorru għall-greening tal-ekonomija.

Rigward l-operational cost, jekk bidwi llum imur għal iktar speċjalizzazzjoni, għandu mnejn ikabbar il-profitti tiegħu.

Kważi kważi, llum aħjar ikollok tunnellata prodotti minn organic farming milli jkollok ħames tunnellati prodotti normali, għax li jgħodd huwa l-valur.

Jien nipprova nikkonvinċi lis-sajjieda dwar dan ukoll.

Inti ma tikkalkulax is-suċċess tas-sajda tiegħek minn jekk qbadtx ħames ħutiet jew inkella għaxar ħutiet, għax jaf il-valur tal-ħames ħutiet ikun aktar mill-valur tal-għaxra.

Mela għandek l-element tal-valur.

M'għandniex għalfejn immorru għall-kwantità u neqirdu kollox meta nistgħu mmorru għall-valur miżjud.

L-Onor.

Silvio Schembri semma l-ekonomija u l-ambjent.

Qabel konna ngħidu li s-sustainability tfisser li inti tilħaq bilanċ bejn l-ambjent, l-ekonomija u s-soċjal.

Illum lanqas ma rridu nużaw il-kelma "bilanċ" għax, meta tgħid li se ssib bilanċ bejn l-ambjent u l-ekonomija, diġà qed tammetti li hemm two different silos u li inti se toqgħod tibbilanċja bejniethom.

U għalhekk illum qed nitkellmu fuq kif se nintegraw l-ekonomija mal-ambjent.

Illum tista' titkellem fuq ambjent ekonomiku jew ekonomija ambjentali.

U, jekk aħna naħdmu bil-għaqal, dawn it-tnejn jiġu jfissru l-istess ħaġa.

Meta tista', għandek tintegra ż-żewġ affarijiet, bħalma semmejt fis-circular economy, fejn għandek soluzzjoni waħda li qiegħda tindirizza l-ambjent u l-ekonomija.

Meta qed nitkellmu fuq il-kontribuzzjoni tal-attività ambjentali, pereżempju, fiż-żmenijiet tal-kriżi fl-Ewropa, l-uniċi mpjiegi li komplew jikbru u li kienu reżiljenti kienu proprju l-green jobs.

Meta aħna qed nagħtu dawn l-istandards fuq ir-riċiklaġġ, l-iskart, eċċ., qed nagħtuhom għax nafu li dawn huma kollha attivitajiet li jistgħu jiġġeneraw aktar impjiegi, aktar investiment, u qed joħolqu wkoll a better business environment biex ikun hemm investiment ulterjuri.

Fuq il-country-specific recommendations qed naraw li huwa inutli li titkellem fuq l-ekonomija u fuq l-investiment, u mbagħad toqgħod tara wara jekk dak l-investiment huwiex sostennibbli jew le!

Dawn l-affarijiet iridu jsiru flimkien.

Rigward it-tniġġis tal-arja saru cost benefit analysis.

Pereżempju, x'inhuma l-health costs jekk taqbad il-cumulative health costs ta' kull stat membru fl-Ewropa?

Dan imurlek għal biljuni ta' ewro!

Dan l-istess bħal meta jkollok lil xi ħadd li joqgħod jixxaħħaħ u ma jonfoqx €10 vitamini, biex imbagħad jimrad u minflok €10 ikollu jonfoq €20 f'mediċini.

Il-prevenzjoni hija aħjar mill-kura u, jekk għandna ninvestu, ikun aħjar li ninvestu f'miżuri preventivi biex naqtgħu t-tniġġis tal-arja, milli mbagħad nidħlu għal spejjes akbar wara.

Semmejna 400,000 ruħ ġewwa l-Ewropa li jmutu minħabba t-tniġġis tal-arja, imma globalment, madwar id-dinja kollha, dawn l-imwiet ilaħħqu s-seba' miljun ruħ fis-sena! 80% minnhom qegħdin imutu f'żoni urbani speċifiċi.

Fuq il-kwota tat-tonn, irrid ngħid li dalgħodu għadna kif qrajna li l-istaġun tat-tonn kellu jagħlaq illum minflok fl-24 ta' Ġunju minħabba li l-kwota tat-tonn inqabdet kollha!

Il-kwota tat-tonn din is-sena kienet akbar minn tas-sena l-oħra, u allura s-sagrifiċċji li saru mis-sajjieda ħallew il-frott tagħhom.

It-tonn jitlaq min-North Atlantlic u jibqa' nieżel għas-South Atlantic, u meta jemigra jgħaddi mill-Mediterran u jkompli tiela' 'l fuq.

Ovvjament, meta l-ICAT, f'isem il-pajjiżi kollha tal-Atlantiku, eċċ. tfassal il-kwoti tal-qbid, il-kwoti tfassalhom ukoll fl-istess interess tas-sajjieda.

Jekk is-sajjied iħares short term u jgħid li kull ħuta li se tgħaddi minn taħtu se jaqbadha, se jispiċċa jeqred l-industrija kollha.

Se jistad hu biss, mentri wliedu mhux se jkunu jistgħu jistadu.

Is-sajjieda li se jiġu warajh mhux se jsibu ħut!

L-Ewropa bħalissa timporta 60% tad-domanda tal-ħut li għandha bżonn, u hemmhekk qegħdin inħeġġu wkoll l-idea tal-akwakultura sostennibbli.

Meta nitkellmu fuq il-ħut u li l-ħut qed jonqos, ma rridux nagħtu l-impressjoni li l-ħut qed jonqos biss minħabba s-sajjieda, għax illum għandek ħafna fatturi li qed jeqirdu l-ħut, fosthom it-tibdil fil-klima u t-tniġġis marittimu.

Nirringrazzjakom.

THE CHAIRPERSON: Aħna nirringrazzjawk talli għoġbok tiġi tagħtina din il-preżentazzjoni.

Nisperaw li nerġgħu niltaqgħu miegħek mhux biss formalment, imma anke informalment.

Min-naħa tiegħi, nawguralek kull suċċess.

Grazzi.

Fit-12.25 p.m., il-Kumitat aġġorna għal data u b'aġenda li kellhom jiġu kkomunikati aktar tard.

Proceedings, agenda, minutes and transcripts of the parliamentary committees bar


KUMITAT PERMANENTI DWAR L-AFFARIJIET SOĊJALI

LAQGĦA NRU 46

Il-Ġimgħa, 12 ta' Ġunju 2015

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fl-10:35 a.m.

L-Onor.

Luciano Busuttil, President tal-Kumitat Permanenti dwar l-Affarijiet Barranin u Ewropej, ippresieda.

PREŻENTI: L-Onor.

Peress li din kienet laqgħa konġunta kien hemm preżenti wkoll l-Tonio Fenech u l-Onor.

Francis Zammit Dimech, Membri tal-Kumitat Permanenti dwar l-Affarijiet Barranin u Ewropej, l-Onor.

Marthese Portelli, Membru tal-Kumitat Permanent dwar l-Ambjent u l-Ippjanar tal-Iżvilupp, u l-Onor.

Silvio Schembri, President tal-Kumitat Permanenti dwar l-Affarijiet Ekonomiċi u Finanzjarji.

SKUŻAT: L-Onor.

Joseph Sammut kien imsiefer fuq xogħol parlamentari.

Il-President tal-Kamra qal it-talba.

PREŻENTAZZJONI MILL-KUMMISSARJU KARMENU VELLA, RESPONSABBLI MILL-AMBJENT, AFFARIJIET MARITTIMI U SAJD, DWAR IL-PROGRAMM TA' XOGĦOL TAL-KUMMISSJONI GĦALL-2015 (KUMM(2014)910)

Il-Kummissarju Karmenu Vella, li kien akkumpanjat mis-Sinj.

Gabriella Pace u s-Sur Brian Synott, mill-cabinet tiegħu, u mis-Sinj.

Therese Zahra mir-Rappreżentanza tal-Kummissjoni f'Malta, ta ħarsa lejn id-diversi inizjattivi u policies li l-Kummissjoni kienet qiegħda ssegwi matul l-2015, fosthom:-

il-politika ġdida dwar il-migrazzjoni – għalkemm kien għad baqa' ħafna xi jsir, il-Kummissjoni issa kienet qiegħda taġixxi bi strateġija u b'mod aktar koordinat;

l-energy union – bil-għan li bejn l-Istati Membri jkun hemm provvista adekwata u sikura, prezzijiet stabbli u enerġija minn sorsi li ma jniġġsux;

il-European Fund for Strategic Investments – sabiex jingħata spinta lit-tkabbir ekonomiku u l-ħolqien tal-impiegi abbażi tal-bżonnijiet speċifiċi ta' kull Stat Membru;

regolamentazzjoni aħjar – minflok aktar regolmenti, il-Kummissjoni qiegħda tirrevedi dawk eżistenti bil-għan li jkunu aktar effettivi u li jkunu jistgħu jiġu mwettqa aħjar kif ukoll billi tikkonsulta aktar mal-gvernijiet u parlamenti nazzjonali biex b'hekk tkun aktar viċin taċ-ċittadin;

ambjent – l-importanza tas-cirular economy, li dwarha kellha ssir laqgħa fi Brussell fil-25 ta' Ġunju 2015, fejn jiġi ppjanat x'ikun se jiġri mill-prodott anke wara l-użu tiegħu permezz ta' riċiklaġġ u fejn aspetti ekonomiċi u ambjentali ma jitqiesux opposti għal xulxin imma li jimxu id f'id, kumplimentari; il-fatt li l-UE timporta 60% tal-materja prima, ir-resource deficit, u li mat-30% tal-ikel jinħela; li s-settur agrikolu min-naħa jikkontribwixxi għall-ambjent u min-naħa oħra jgħarraq l-ambjent u l-biodiversità bl-użu ta' pestiċidi u tipi ta' fertilizzant;

affarijiet marittimi – il-governenza u spatial planning tal-ibħra u l-oċeani fid-dawl tal-fatt li d-dinja qiegħda u għad trid iddur aktar fuq l-ibħra, li jifformaw 70% ta' wiċċ id-dinja, għall-bżonnijiet tagħha u hemmhekk hemm il-bżonn li l-Ewropa taħdem id f'id ma' pajjiżi kbar oħra bħall-Istati Uniti, iċ-Ċina u l-Brażil; il-blue economy li fil-każ ta' Malta takkonta għal biċċa sewwa mill-ekonimija tagħha meta wieħed iqis it-turiżmu, il-port ħieles u r-reġistru merkantili; u

is-sajd – ir-riżultati tajbin li kienet qieqħda tagħti l-politika ta' konservazzjoni fir-rigward ta' speċi ta' ħut li kienu fil-periklu u li dwaru kien hemm bżonn il-kollaborazzjoni ta' pajjiżi oħra speċjalment fil-Mediterran fejn in-nofs ta' fuq kienu Stati Membri tal-UE filwaqt li t'isfel ma kienux; il-fatt li l-UE kellha biss 5% tas-suq dinji mbagħad kellek 11% tas-sajd li kien qiegħed isir illegalment u dwaru kellha ssir laqgħa fit-13 ta' Novembru 2015.

Wara kien hemm diskussjoni.

Fis-12.25 p.m. il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees soc